‘Tripping Jump Challenge’ Boleh Sebabkan Kematian!

Ketika ini, netizen di alam maya sibuk membincangkan mengenai satu lagi cabaran baharu yang sedang popular di seluruh dunia.

Perbincangan bukan kerana keseronokan mencuba ‘tripping jump challenge’ sebaliknya, cabaran itu hanya boleh mengundang padah.

Atau lebih tepat, ‘tripping jump challenge’ boleh sebabkan kematian.

Dalam cabaran itu, kesudahan aksi boleh meragut nyawa mereka yang mencubanya.

Menerusi perkongsian video-video di laman sosial, kelihatan tiga orang berdiri sederet.

Aksi berkenaan memperlihatkan individu yang berdiri di tengah melompat tinggi sementara dua orang lagi yang berada di sebelahnya akan menyepak kaki rakan mereka yang sedang melompat itu.

Sepakan dua rakan itu pada bahagian belakang buku lali individu di tengah akan menyebabkan dia terjatuh lantas kepala terhentak di lantai.

Pelbagai versi cabaran itu dilakukan. Ada yang mempercayai individu yang berdiri di tengah itu mungkin sudah mengetahui awal bahawa dia perlu mengelakkan sepakan rakan di sebelahnya.

Manakala, ada juga versi ‘prank’ di mana individu di bahagian tengah tidak tahu akan niat rakannya untuk menyepak kakinya.

Lebih malang, ada yang turut berkongsi pengalamannya di mana kepalanya terjatuh ke lantai konkrit di sebuah taman permainan.

Menurut pegawai perubatan, Dr. Shazif Othman, berdasarkan pengamatannya melalui video-video yang sedang tular di media sosial, terdapat beberapa risiko yang boleh berlaku kepada individu yang cuba melakukan cabaran berkenaan.

Risiko paling ketara, kata Dr Shazif, boleh berlaku hentakan di bahagian kepala dan sekali gus boleh menyebabkan anggota terpenting pada manusia iaitu otak.

“Jika terkena impak yang besar, ia boleh menyebabkan kematian otak atau ‘brain dead’. Ini kerana, jika dilihat video cabaran itu, individu terbabit terjatuh secara mengejut.

“Kesannya, ia juga boleh menyebabkan fizikal kecederaan pada sel-sel tisu di bahagian kaki,”‘ kata Dr Shazif kepada Astro AWANI ketika dihubungi.

Jelasnya, walaupun jantung masih berdegup, namun kematian otak tidak dapat menyelamatkan keadaan.

Selain itu, kata beliau, bahagian tengkuk juga boleh tercedera dan akan melibatkan kecederaan pada tulang serviks yang boleh menyebabkan, bukan sahaja maut malah lumpuh seperti strok.

Tambah Dr Shazif, risiko lain juga boleh menyebabkan sakit pada belakang yang kronik, cedera pada otot-otot serta kecederaan pada organ dalaman.

Dr Shazif turut menasihatkan terutama ibu bapa dan guru-guru sekolah agar tidak terpengaruh dengan aktiviti dan mereka perlu mengambil perkara yang positif sahaja.

Ini kerana, katanya, aktiviti ini bukan sahaja boleh menyebabkan kecacatan kekal, bahkan dapat memberi kesan jangka masa yang buruk di masa hadapan.

“Kepada ibu bapa dan guru-guru disekolah, sila awasi anak-anak anda supaya tidak tidak terjebak dengan cabaran viral ini.

“Perlu diingatkan bahawa kesan aktiviti ini boleh menyusahkan banyak pihak dan mereka perlulah fikir banyak kali sebelum memilih untuk melakukan aktiviti itu,” pesan beliau lagi.


COVID-19: Satu Lagi Kematian Dilaporkan, Jumlah Terkini 24 Kes

PUTRAJAYA: Satu lagi kematian dilaporkan di Pusat Kesiapsiagaan dan Tindakan Cepat Krisis Kebangsaan (CPRC) menjadikan jumlah kumulatif kes kematian COVID-19 di negara ini sebanyak 24 kes.

Ketua Pengarah Kesihatan, Datuk Dr Noor Hisham Abdullah, berkata kes kematian ke-24 itu membabitkan seorang warganegara Malaysia berusia 35 tahun.

“Beliau sebelum ini mempunyai sejarah perjalanan ke Indonesia pada awal Mac 2020 dan mula bergejala lima hari sebelum dimasukkan ke Hospital Kuala Lumpur pada 18 Mac 2020.

“Hasil ujian pengesahan COVID-19 didapati positif pada 20 Mac lalu. Kesihatan beliau merosot hari demi hari dan disahkan meninggal dunia pada 26 Mac jam 9.30 malam tadi.

“Kementerian Kesihatan (KKM) mengucapkan takziah kepada ahli keluarga pesakit,” katanya yang berkongsi mengenai perkara berkenaan di Facebooknya.


Polis, ESSCom Tahan 8 Ahli Kumpulan Abu Sayyaf

KOTA KINABALU: Lapan individu termasuk dua dalam senarai orang dikehendaki membabitkan kumpulan militan Abu Sayyaf ditahan dalam serbuan di kawasan paya bakau berhampiran Taman Sri Arjuna, Beaufort, di sini, Sabtu lalu.

Dalam operasi jam 3 pagi itu, polis menahan keseluruhan 37 individu itu selepas disyaki menggunakan resit pengenalan sementara palsu.

Pesuruhjaya Polis Sabah, Datuk Hazani Ghazali berkata, serbuan dijalankan hasil kerjasama Polis Diraja Malaysia (PDRM) bersama pasukan Kawasan Keselamatan Khas Pantai Timur Sabah (ESSCOM).

Katanya, operasi khas itu dijalankan berdasarkan perkongsian maklumat daripada pasukan keselamatan negara jiran Filipina.

“Semua individu yang ditahan adalah warga Filipina membabitkan lapan lelaki dan lapan wanita serta 21 kanak-kanak.

“Lapan yang ditahan terbabit dengan kumpulan militan Abu Sayyaf, manakala dua lagi tersenarai sebagai orang dikehendaki kerajaan Filipina,” katanya pada sidang media di pejabatnya, hari ini.

Hazani berkata, semua individu terbabit dipercayai melarikan diri masuk ke negeri ini berikutan gerakan pasukan keselamatan Filipina membanteras kegiatan kumpulan militan berkenaan di negara jiran.

Katanya, kumpulan berkenaan dikenalpasti hanya terbabit dalam kes pertempuran dengan pihak berkuaa negara jiran dan tidak berkaitan dengan sebarang kes penculikan di perairan negeri Sabah.

“Semua individu terbabit ditahan reman selama tujuh hari bagi membantu siasatan lanjut.

Katanya, siasatan menjurus kepada beberapa persoalan termasuk sama ada sebarang senjata api dibawa selain sebab utama masuk ke negeri ini.

“Siasatan juga dijalankan bagi mengenalpasti sama ada wujud sel tersendiri membabitkan kumpulan Isis dan Abu Sayyaf Group di Sabah,” katanya.

Hazani berkata, siasatan lanjut masih dijalankan mengikut Seksyen 50 (3) Akta Pertubuhan 1966.

Sementara itu, Hazani berkata, beliau sudah mengarahkan semua Ketua Polis Daerah supaya memantau kawasan paya bakau ataupun perumahan setinggan bagi mengenalpasti sama ada berkaitan dengan kumpulan ini.

Katanya, semua ketua kampung dan ketua penempatan juga diminta supaya membantu mengenalpasti individu-individu baru yang tinggal di kawasan mereka.

“Di Sabah, kita mengenalpasti sebanyak 624 penempatan setinggan bagi memastikan tiada mana-mana daripada kumpulan ini menjadikannya sebagai tempat bersembunyi.

“Oleh demikian, kita akan memperincikan setiap laluan atau kawasan-kawasan berpotensi bagi memastikan kemasukan kumpulan militan ini dapat dibendung,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jalan Penampang-Tambunan Terputus Akibat Tanah Runtuh

KOTA KINABALU : Akibat hujan lebat berterusan, hubungan jalan raya Penampang-Tambunan terputus susulan tanah runtuh di Kilometer 52.35, berdekatan Air Terjun Masakob, pada jam 7 malam tadi.

Timbalan Pengarah Jabatan Bomba dan Penyelamat Malaysia (JBPM) Sabah Farhan Sufyan Borhan, berkata laluan sepanjang hampir 30m itu tidak boleh dilalui semua jenis kenderaan.

“Jalan berkenaan dipercayai runtuh akibat hujan lebat berterusan dan kawasan itu kini dikategorikan sebagai berbahaya,” katanya dipetik Bernama.

Katanya, tiada mangsa terbabit atau kerosakan kenderaan dilaporkan akibat kejadian itu.

Bagaimanapun, katanya penduduk terjejas boleh menggunakan laluan alternatif iaitu Jalan Ranau ke Tambunan atau melalui Jalan Kimanis ke Keningau.

“Pemantauan situasi di kawasan kejadian masih dilakukan setakat ini dan pengguna jalan raya dinasihatkan supaya mengelak laluan itu sehingga kerja-kerja membaik pulih disiapkan,” katanya. – FMT


Polis tahan lelaki, rampas ganja RM2,500 di Jalan Lintas

KOTA KINABALU, 22 Feb – Polis menahan seorang lelaki dan merampas dadah dipercayai jenis ganja seberat 1,158 gram bernilai RM2,500 di Taman Dixon Jalan Lintas, dekat sini Rabu lepas.

Timbalan Pesuruhjaya Polis Sabah Datuk Zaini Jass berkata dadah itu ditemui dalam kereta milik suspek berusia 40-an itu semasa pasukan Jabatan Siasatan Jenayah Narkotik (JSJN) Sabah menjalankan operasi di kawasan berkenaan kira-kira pukul 3.40 pagi.

“Ketika operasi berkenaan, pasukan JSJN telah terserempak dengan seorang lelaki yang sedang berdiri di sebelah pintu bahagian pemandu kereta yang dipakirkan di kawasan itu.

“Apabila diperiksa mendapati terdapat satu beg berwarna hitam yang mengandungi dua ketulan besar berisi tumbuhan kering disyaki dadah jenis ganja seberat 214 gram,” katanya kepada pemberita di sini hari ini.

Beliau berkata hasil soal siasat terhadap suspek kemudiannya telah membawa satu lagi serbuan ke rumahnya di Taman Cantek, Kota Kinabalu.

“Hasil pemeriksaan di rumah berkenaan telah menjumpai satu bagasi berwarna hitam yang mengandungi lapan paket plastik besar masing-masing berisi lima lagi peket plastik kecil yangi disyaki dadah jenis ganja seberat 944 gram,” katanya.

Zaini berkata kini suspek berkenaan ditahan  reman selama tujuh hari bermula Rabu lepas dan kes itu disiasat mengikut Seksyen 39B Akta Dadah Berbahaya 1952.

Sementara itu, beliau berkata sejak 1 Jan hingga semalam polis Sabah telah menahan 2,299 orang atas pelbagai kesalahan berkaitan dadah.

“Daripada jumlah itu seramai 168 adalah pengedar dadah,” katanya.


Pemandu e-Hailing Sabah & Labuan Terima RM500 Isnin Ini

KOTA KINABALU, 14 Ogos : Seramai 3,908 pemandu e-hailing di Sabah dan Labuan akan mula menerima bantuan RM500 secara sekali bayar Program Strategik Memperkasa Rakyat dan Ekonomi Tambahan (PEMERKASA Plus) Fasa Satu, Isnin ini.

Pengerusi Lembaga Pelesenan Kenderaan Perdagangan Sabah (LPKP) Datuk Chin Kim Hiung berkata bantuan itu melibatkan peruntukan sebanyak RM1.95 juta.

Beliau berkata bayaran bantuan PEMERKASA Plus Fasa Satu itu adalah lanjutan daripada pembayaran kepada 2,588 pemandu teksi dan kereta sewa, bas sekolah serta bas pelancong yang telah disalurkan bermula 27 Julai lepas melibatkan peruntukan RM1.29 juta.

“Hingga rayuan ditutup pada 9 Ogos, LPKP Sabah menerima senarai nama bagi 4,627 pemandu e-hailing daripada syarikat pengendali e-hailing untuk saringan penerima bantuan PEMERKASA Plus membabitkan seramai 4,461 pemandu Grab, 54 pemandu Maxim dan 112 pemandu MyCar.

“Daripada jumlah itu, hanya 3,908 orang layak menerima bantuan selepas memenuhi kritera ditetapkan,” katanya dalam kenyataan hari ini.

Chin berkata antara kriteria itu ialah pemandu perlu mencapai sasaran pendapatan sekurang-kurangnya RM500 sebulan dalam mana-mana tempoh dari Januari hingga Mei 2021, selain perlu mempunyai permit kenderaan e-hailing (EVP) dan lesen kenderaan perkhidmatan awam (PSV) yang masih aktif pada atau selepas 31 Mac.

Beliau berkata semakan senarai pemandu e-hailing yang layak menerima bantuan PEMERKASA Plus boleh dibuat melalui pautan http://www.lpkpsabah.gov.my/pemerkasa.

Dalam pada itu, Chin berkata kerajaan sentiasa prihatin dan tidak pernah mengabaikan nasib pemandu pengangkutan awam dan ini dapat dilihat menerusi penyediaan peruntukan berjumlah RM3.24 juta menerusi program tersebut.

“Diharapkan agar bantuan daripada kerajaan ini sedikit sebanyak dapat meringankan beban pemandu terlibat sepanjang tempoh pandemik ini,” katanya sambil mengingatkan para pemandu pengangkutan awam Sabah supaya sentiasa mematuhi prosedur operasi standard ditetapkan bagi mengekang penularan jangkitan COVID-19.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Pertama Covid-19 Varian UK B.1.1.7 Dikesan Di Malaysia

KUALA LUMPUR: Satu kes Covid-19 varian UK B.1.1.7 dikesan di Malaysia hari ini.

Ketua Pengarah Kesihatan Tan Sri Dr Noor Hisham Abdullah berkata, kes itu dilaporkan dari seorang pengembara yang mempunyai sejarah perjalanan ke United Kingdom pada Disember lalu.

“Pengembara ini didapati positif pada 28 Disember lalu dan (sudah) diasingkan untuk rawatan lanjut.

“Sejak Oktober 2020, Kementerian Kesihatan (KKM) melakukan pemantauan terhadap kesemua pengembara dari negara yang melaporkan kes mutasi varian UK B.1.1.7 ini termasuk United Kingdom, Belanda, Singapura, Turki, Filipina dan India.

“Sebanyak 968 sampel diuji sejak Oktober lalu dan melakukan genome sequencing bagi mengesan jenis mutasi UK B.1.1.7 ini kepada 24 sampel,” katanya dalam satu kenyataan hari ini.

Menurutnya, setakat 11 Januari lalu, tiada penularan dalam negara dikesan berkaitan virus mutasi UK B.1.1.7 itu.

“KKM melalui Institut Penyelidikan Perubatan (IMR) dan Pusat Kesiapsiagaan dan Tindak Cepat Krisis (CPRC) Kebangsaan akan sentiasa memantau perkembangan mutasi UK B.1.1.7 ini dan akan memaklumkan dari semasa ke semasa.

“Walaupun mutasi UK B.1.1.7 ini tidak didapati menyebabkan simptom yang teruk, ia boleh menular dengan mudah dan cepat,” katanya.

Noor Hisham menasihati orang ramai sentiasa mengamalkan kebersihan kendiri dengan kerap membasuh tangan, memakai pelitup muka di tempat awam, dan menjaga penjarakan fizikal setiap masa. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Bekalan Air, Penduduk Berisiko Dibaham Buaya, Kata ADUN Sebatik

KOTA KINABALU: ADUN Sebatik, Hassan A Gani Pg Amir berkata, masalah bekalan air di kawasannya telah mendatangkan risiko kepada penduduk di situ termasuk serangan buaya.

Katanya, tahun ini dua orang telah menjadi mangsa serangan buaya iaitu masing-masing di Kampung Brantian dan Kampung Serudung Laut.

“Masalah ketiadaan bekalan air, bukan setakat masalah kegagalan kita, tetapi bagi rakyat di DUN Sebatik ia membabitkan kehilangan nyawa.

“Kerana ketiadaan air, mereka terpaksa turun mandi di sungai yang mendedahkan kepada risiko lemas, banjir malahan serangan maut buaya.

“Setiap kita yang ada dalam dewan yang mulia ini punya tanggungjawab untuk mengatasi masalah ini. Benar ajal maut ketentuan Tuhan tapi ini cerita orang dibaham buaya kerana tiada air di rumahnya,” katanya ketika membahaskan belanjawan 2022 Sabah pada sidang DUN, di sini, hari ini.

Hassan yang juga ADUN Perikatan Nasional (PN) berkata, peristiwa serangan buaya ini akan berulang sekiranya masalah bekalan air terus berlaku.

“Peristiwa ini akan menghantui kita jika kita tidak menyediakan bekalan air bersih kepada golongan rakyat seperti ini,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Atu Zero Bantu Ringankan Beban Pengurusan Jenazah Penduduk Kudat

KUALA LUMPUR: Aktif usahakan program pengurusan jenazah di Kudat, Sabah, pelawak Atu Zero, 29, bersyukur inisiatif sejak 2019 itu terus memberi manfaat kepada penduduk di sekitar daerah berkenaan.

Atu atau nama sebenarnya Sharid Kunal Doli Sharif berkata, sebolehnya dia berharap usaha itu akan terus meringankan beban penduduk yang berdepan pelbagai isu menguruskan jenazah ahli keluarga mereka.

“Inisiatif itu kami mulakan kerana ramai penduduk di sana berdepan masalah apabila kematian ahli keluarga. Kami mahu bantu mereka menguruskan tuntutan waris dari hospital sehinggalah ke proses pengebumian.

“Ini kerana, ramai penduduk tidak berkemampuan membiaya kos pengurusan jenazah. Tidak ketinggalan, mereka berdepan isu mengenai dokumentasi sah sekali gus menyukarkan lagi keadaan mereka.

“Memasuki tahun ketiga jalankan inisiatif itu (pengurusan jenazah), kami juga sebolehnya bantu menguruskan proses itu untuk penduduk di daerah terdekat juga. Mana yang kami boleh sampai di luar Kudat, kami pergi bantu,” katanya.

Atu mengakui inisiatif itu sememangnya ada cabaran tersendiri juga terutama dana. Ini kerana mereka bergantung kepada wang simpanan sendiri serta sumbangan ikhlas daripada pelbagai pihak.

Bagaimanapun, dia bersyukur ia bukan menjadi halangan besar untuk mereka teruskannya. Menurut Atu, mereka mahukan inisiatif terbabit dilakukan untuk jangka masa panjang.

“Daripada segi dana itu memang ada sedikit cabaran. Ini kerana wang yang digunakan dalam proses pengurusan jenazah itu memang kami sendiri iktiharkan termasuk pembelian perkakas penting.

“Syukur, sumbangan itu sentiasa masuk meskipun ada penderma yang tidak dedahkan identiti mereka. Keikhlasan mereka jugalah yang sentiasa memastikan dana kami cukup dalam program ini” katanya.

Dalam pada itu, Atu juga berhasrat mahu membeli caravan bagi tujuan pengurusan jenazah lebih sistematik di sana. Ini kerana, pasukannya di Kudat kerap berdepan isu terbabit.

“Pasukan pengurus kami di sana ada kira-kira lapan orang dan dipimpin Imam Nazri. Mereka cuma bergantung kepada van terpakai yang kami beli sebelum ini.

“Justeru, mereka berdepan isu termasuk ruang memandikan jenazah berikutan tiada tempat khas, selain jarak jauh untuk dibawa ke kubur. Disebabkan itu, sekarang kami berharap dapat membeli caravan yang siap boleh uruskan jenazah sepenuhnya di dalam saja,” katanya. – HMetro


PKP Akan Dilaksanakan Semula Berita Palsu – MKN

KOTA KINABALU: Kenyataan bahawa kerajaan akan melaksana semula Perintah Kawalan Pergerakan (PKP) seperti yang tular di media sosial adalah berita palsu.

Kementerian Komunikasi dan Multimedia Malaysia (KKMM) dalam satu kenyataan memaklumkan, Majlis Keselamatan Negara (MKN) menafikan kesahihan kenyataan bertulis yang mendakwa bahawa mesyuarat MKN bersetuju untuk melaksana PKP seperti yang tular di laman media sosial.

MKN menegaskan kenyataan itu adalah palsu dan menasihatkan orang ramai agar berhentu daripada berkongsi berita yang tidak disahkan agar tidak menimbulkan kebimbangan dan keresahan dalam kalangan masyarakat.

Sejak semalam, tular di media sosial bahawa kerajaan akan melaksana semula PKP bermula 12 Jan hingga 10 Feb ini di empat negeri iaitu Sabah, Wilayah Persekutuan Kuala Lumpur, Selangor dan Johor. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Kalau Mohon KWSP Lambat, Tapi Nak Awal Hanya Dalam Mimpi’

KUALA LUMPUR : Sejak semalam, media sosial ‘dibanjiri’ dengan luahan pencarum yang rata-ratanya berkongsi keterujaan mereka apabila pengeluaran khas Kumpulan Wang Simpanan Pekerja (KWSP) RM10,000 akan dikreditkan bermula hari ini.

Pengumuman tersebut dibuat sendiri oleh Menteri Kewangan, Tengku Datuk Seri Zafrul Tengku Abdul Aziz menerusi hantaran di Facebooknya malam tadi.

Sehubungan itu, orang ramai mula memberikan pelbagai reaksi di ruangan komen hantaran Facebooknya dan kebanyakan mereka meluahkan rasa syukur.

Sementara itu, aktivis, Abdul Rani Kulup juga turut meninggalkan komen seolah-olah memberi amaran kepada Tengku Zafrul sekiranya wang KWSP tidak dikreditkan pada tarikh 20 April ini, dia akan membuat tindakan lanjut.

“KWSP ayah 20 April ini tak masuk, siap ayah ‘kerjakan’ kau,” katanya.

Lebih menarik, komen tersebut mendapat perhatian Tengku Zafrul dan beliau bertindak membalas komen berkenaan dengan memberitahu sekiranya pemohon membuat permohonan awal sejak 1 April lalu, mereka akan mula mendapatkan wang dalam peringkat paling awal.

“Garangnya ayah Rani, kalau 1 April dah mohon, insya-Allah boleh dapat cepat, tapi kalau 15 April baru mohon harap nak dapat 20 April, yang itu dapat dalam mimpi sahaja lah,” balasnya.

Menurut Tengku Zafrul, pengkreditan wang pengeluaran khas KWSP pada peringkat awal ini akan diutamakan kepada pencarum yang membuat permohonan paling awal dan ia akan terus disalurkan kepada penerima lain secara berperingkat. – KOSMO! ONLINE

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Pastikan Kes Polio Di Sabah Kegagalan Terakhir Kita’

Seorang bayi berumur tiga bulan disahkan menghidap penyakit polio di Unit Rawatan Rapi (ICU) Hospital Tuaran di Sabah. Ini kes asal pertama di Malaysia sejak 1986.

Kita tidak seharusnya membiarkan anak kita berdepan risiko penyakit yang boleh dicegah oleh vaksin. Oleh itu, kerajaan digesa mewajibkan pengambilan vaksin di Malaysia.

Tiada pengamal perubatan dapat menyangkal keberkesanan vaksin untuk mengelak kematian dan kecacatan dengan kos yang rendah. Hampir setiap pertubuhan kesihatan percaya vaksin adalah pelaburan terbaik kesihatan awam.

Vaksin berjaya menyelamatkan jutaan nyawa dan melindungi jutaan manusia daripada penderitaan dan kesengsaraan. Tetapi mengapa sehingga kini, kita masih lagi menghadapi kesukaran untuk menyelamatkan anak yang menjadi permata hati kita?

Pada 2019 ini, Samoa dan Tunisia menghadapi penyebaran demam campak, manakala Filipina dan Pakistan menderita akibat wabak polio.

Pertubuhan Kesihatan Sedunia (WHO) menyenaraikan keraguan terhadap vaksin antara 10 ancaman kesihatan sejagat. Gerakan kumpulan antivaksin kini lebih teratur, menyebabkan ganggu gugat sistem kesihatan kita terutama melalui penyebaran maklumat tanpa asas dan mengelirukan orang ramai melalui media sosial.

Pertarungan ini sudah tiba ke tanah air kita. Program vaksinasi berjadual adalah percuma untuk seluruh rakyat Malaysia dan mengandungi senarai yang disyorkan sejak lahir hingga berusia 15 tahun. Tiada satu pun vaksin diwajibkan untuk diambil walaupun penyakit itu membawa risiko amat berbahaya hingga boleh mengancam nyawa.

Program vaksinasi boleh didorong dengan pemberian insentif khas. Jerman, Perancis, Itali, Singapura dan Amerika Syarikat mewajibkan vaksinasi untuk kemasukan ke taska atau sekolah. Australia pula mewajibkan ibu bapa memberi vaksin kepada anak mereka sebelum layak menerima bantuan kebajikan.

Kita juga boleh mencontohi Jerman yang mengenakan denda EUR2,500 serta larangan ke taska. Cara ini boleh mengelakkan ibu bapa berkemampuan menghantar anak yang tidak divaksinasi ke sekolah swasta atau persendirian.

Indonesia pula membuat bayaran terus kepada ibu bapa bagi setiap anak yang menerima vaksin. Bayaran serupa diberikan di India, Nicaragua, Zimbabwe dan ia terbukti meningkatkan peratusan vaksinasi kanak-kanak di negara berkenaan.

Pengecualian vaksinasi harus diperhalusi dan dikhaskan untuk kes atas alasan perubatan. Pengecualian atas alasan keagamaan dan kepercayaan tidak seharusnya dipertimbangkan seperti di Australia dan California

Kami percaya, langkah mewajibkan vaksinasi harus serentak dengan kempen kesedaran awam melalui media massa, masyarakat sivil dan rakyat di peringkat akar umbi. Kami percaya kerajaan wajar mewajibkan vaksinasi atas sebab berikut:

Pertama, vaksin terbukti berkesan dan mewajibkannya dapat meningkatkan peratusan liputan vaksinasi. Secara ringkas, vaksin merangsang imuniti pramatang kanak-kanak untuk mempertahankan diri daripada penyakit.

Kedua, vaksinasi wajib membolehkan kita mencapai imuniti kelompok melebihi ambang 95 peratus. Sekumpulan kanak-kanak dan individu tidak boleh diberi vaksin atas alasan permasalahan perubatan. Jika lebih ramai orang membuat keputusan tidak memberi vaksin kepada anak mereka, sasaran imuniti kelompok kurang 95 peratus tidak boleh tercapai.

Ketiga, vaksin mengurangkan kos perbelanjaan. Setiap AS$1 dilaburkan untuk program vaksinasi mampu menjimatkan AS$16 kos perbelanjaan perubatan, kehilangan pendapatan dan produktiviti. Kita juga tidak boleh memberi nilai wang ringgit kepada nyawa dan kesengsaraan dialami. Ia pelaburan fiskal yang bijak, lebih-lebih lagi ketika negara dibebani peningkatan hutang kerajaan, belanjawan kesihatan tahunan yang tidak setimpal dan kos perbelanjaan yang kian meningkat.

Keempat, mewajibkan vaksinasi disokong oleh falsafah politik dan lunas undang-undang. Akhirnya, setiap agama dan kepercayaan menyokong vaksinasi untuk kepentingan sejagat.

Deklarasi Dakar 2014 melihat penyatuan cendekiawan Muslim menyokong pemberian vaksinasi. Di Malaysia, terdapat alim ulama berpendapat bahawa pemberian vaksin yang mengandungi kandungan tidak halal dibolehkan jika perlu dan sebagai pilihan terakhir.

Menghapuskan polio di Malaysia terutama di Sabah memerlukan beberapa pendekatan, selain mewajibkan vaksinasi.

Pendekatan ini perlu mengambil kira kesihatan penduduk tanpa kerakyatan, penduduk tidak berdokumen, pendatang asing tanpa izin dan pelarian.

Semua ini memerlukan perbincangan telus dan mendalam mengenai kesan kepada sistem kesihatan negara, hak kemanusiaan, keselamatan dan kedaulatan negara serta geopolitik.

Pengerusi dan Pengasas Medical Mythbusters Malaysia


Video Seks ‘Full Version’ Haziq Aziz Dimuat Naik Ke Laman Lucah

Sebuah klip video yang baharu yang memaparkan aksi intim di antara bekas pegawai politik Haziq Abdullah Abdul Aziz bersama seorang lelaki mirip seorang menteri telah dimuat naik ke laman web lucah hari ini.

Klip video yang berdurasi 9.10 minit itu dipercayai rakaman penuh yang memaparkan dua lelaki berbogel dan melakukan aksi intim yang tersebar sebelum ini.

Terdahulu, Haziq Abdullah mengaku melakukan aksi intim di dalam video itu dan mendakwa pasangannya merupakan seorang menteri Kabinet.

Menurutnya, insiden tersebut berlaku di sebuah hotel pada 11 Mei semasa kempen pilihan raya kecil (PRK) Sandakan.

Dalam laporan polisnya, Haziq mengulangi tuduhan bahawa menteri itu telah menghantar setiausaha politik untuk berjumpa dengannya di sebuah restoran di Putrajaya.

Katanya, setiausaha politik itu memaksanya untuk menafikan dirinya dalam video tular itu dan memintanya untuk berbohong.

Haziq juga mendakwa dia diancam, diugut dan dimanipulasikan.

Pihak polis masih lagi menjalankan siasatan berhubung isu tersebut.

Terdahulu, versi pendek video tersebut berjudul “No way” telah dimuat naik ke YouTube pada Selasa, namun dipercayai diturunkan kerana melanggar polisi laman itu.


Pemuda PAS Dangkal, Bodoh Sombong Tuduh Shafie Sebab Penularan Covid-19, Kata Warisan

KOTA KINABALU: Ketua Pemuda Warisan, Azis Jamman menyelar dakwaan Ketua Penerangan Pemuda PAS, Nazir Helmi, yang menuduh Presiden Warisan, Shafie Apdal sebagai punca penularan Covid-19 di Sabah kerana membubarkan DUN bagi membolehkan Pilihan Raya Negeri (PRN) diadakan.

Katanya, PRN tidak akan diadakan jika bukan kerana tindakan bekas ketua menteri, Musa Aman, yang mahu merampas kuasa daripada kerajaan negeri sebelum ini.

“Pertama sekali, peningkatan Covid-19 di negara ini termasuk di Sabah sepatutnya diselesaikan secara bersama oleh parti pemerintah dan pembangkang demi memastikan keselamatan rakyat keseluruhannya dapat dikembalikan.

“Bagaimanapun, kenyataan Nazir itu melampaui batas dan menunjukkan kedangkalan pemikiran serta sikap bodoh sombongnya kerana tidak melihat dari mana punca sebenar pergolakan politik Sabah.

“Keharmonian politik Sabah sebenarnya digugat oleh sikap tamakkan kuasa oleh Musa Aman dan dengan sokongan daripada Menteri Dalam Negeri, Hamzah Zainudin, Adun di Sabah ditawarkan pelbagai ganjaran untuk melompat parti,” katanya dalam kenyataan hari ini.

Azis mendakwa, pelbagai ugutan turut dibuat terhadap Adun yang enggan menerima tawaran melompat parti termasuk memanipulasi mereka menggunakan agensi penguatkuasaan seperti Suruhanjaya Pencegahan Rasuah Malaysia (SPRM) dan Lembaga Hasil Dalam Negeri (LHDN).

“Ugutan itu menyebabkan ramai Adun melompat menyokong Musa untuk mengambil alih kerajaan menerusi pintu belakang seperti yang berlaku di peringkat persekutuan, Johor, Melaka dan Kedah.

“Bagaimanapun, tindakan itu digagalkan selepas Yang Di-Pertua Negeri bersetuju membubarkan DUN untuk mengembalikan hak kepada rakyat memilih siapa kerajaan yang dimahukan,” katanya.

Terdahulu Nazir dalam kenyataannya berkata, isu penularan Covid-19 di Sabah boleh dielak jika Shafie tidak rakus mencuba nasib untuk kekal sebagai ketua menteri walaupun sudah hilang kepercayaan majoriti Adun.

“Sebaliknya, beliau memilih dengan menyerahkan tampuk pemerintahan kepada gabungan parti yang mempunyai kerusi majoriti melalui PRN.

“Akibatnya, kerajaan, negara dan rakyat menerima kesan cukup besar dengan kadar jangkitan Covid-19 yang meningkat secara mendadak berpunca daripada jangkitan yang dibawa pulang selepas kehangatan tempoh berkempen dan segala urusan di Sabah,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tawau Tahan 3 Pengedar Dadah Wanita, Rampas 1.18KG Syabu

TAWAU: Tiga wanita disyaki pengedar dadah ditahan bersama dadah jenis syabu dianggarkan bernilai RM36,000 pada Isnin.

Ketua Polis Daerah Tawau, Asisten Komisioner Peter Uk Umbuas berkata, tiga wanita berumur anara 28 hingga 44 tahun itu ditahan semasa Op Tapi di Bandar Sabindo kira-kira jam 12 tengah hari.

Turut dirampas 1.18 kilogram dadah jenis syabu yang dipercayai untuk dipasarkan di Tawau dan daerah sekitar. Bekalan dadah itu boleh menampung sehingga 5,000 orang.

Serbuan itu dilakukan oleh pasukan polis daripada Bahagian Siasatan Jenayah Narkotik (BSJN) Ibu Pejabat Polis Daerah (IPD) Tawau.

“Ketika serbuan dilakukan pihak polis menahan sebuah kenderaan yang dipandu dalam keadaan mencurigakan.

“Apabila diperiksa, terdapat bungkusan plastik tertera tulisan ‘Daguanyin’ yang mengandungi ketulan disyaki syabu. Maka, kesemua wanita yang berada dalam kenderaan itu turut ditahan.

“Tahanan dan barang rampasan kemudian dibawa ke IPD Tawau dan ketiga-tiga suspek direman selama tujuh hari untuk membantu siasatan,” katanya dalam satu kenyataan hari ini.

Kes disiasat di bawah Seksyen 39(B) Akta Dadah Berbahaya (ADB) 1952.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Pertimbang ‘Halalkan’ PATI Tangani Isu Kekurangan Pekerja

PAGOH: Kerajaan mempertimbangkan pengampunan kepada pendatang asing tanpa izin (PATI) yang berada di negara ini dan memberikan mereka pas pekerja sementara bagi menangani isu kekurangan pekerja asing ketika Covid-19.

Perdana Menteri Muhyiddin Yassin berkata, beliau sedar isu pekerja asing terutama sektor perladangan ruminan seperti kelapa sawit dan getah mengalami masalah kekurangan pekerja yang ketara.

Beliau akan mengarahkan Menteri Dalam Negeri serta Menteri Tenaga dan Sumber Asli, memperjelaskan bagaimana kaedah pelaksanaan itu dapat dilakukan dan tidak menimbulkan isu lain pada masa depan.

“Rakyat tidak mahu kerja (dalam sektor perladangan), mereka mahu kerja di tempat penghawa dingin dan yang boleh kerja Bangladesh atau Indonesia, tetapi mereka tidak boleh masuk kerana lapangan terbang, sempadan ditutup, kenapa tutup sebab Covid-19.

“Saya tahu, jadi kita boleh pertimbang sikit untuk yang ‘illegal’ (pendatang asing tanpa izin) masuk Malaysia. Bukan kita suka, kita tidak suka.

“Boleh jadi kita timbang ini (pendatang) yang ‘illegal’ mungkin sekarang duduk di Cameron Highlands ada atau di pekan Pagoh belakang ini ada…kita sedang fikir, kalau tidak boleh masuk (Malaysia) boleh tak kita kasi lesen pas untuk sementara, sahkan mereka atau pengampunan atau istilahnya sebagai pemutihan,” katanya

Beliau berkata demikian ketika menjawab soalan wakil badan bukan kerajaan (NGO) Cina dalam sesi sembang santai bersama masyarakat Cina dan NGO Parlimen Pagoh hari ini.

Muhyiddin berkata, beliau juga tidak mahu pelaksanaan itu nanti disalah erti dan membuka ruang kepada sindiket haram mengambil kesempatan.

“Jangan saya takut kalau saya cakap boleh masuk lain kali nanti sindiket haram akan bawa ini orang (pendatang) masuk. Dia kata tidak mengapa Malaysia perdana menteri dia orang baik, duduk setahun nanti dapat pas boleh kerja. Itu salah.

“Tetapi kerana susah (kesan pandemik) kalau itu cara sementara (lakukan) benarkan mereka kerja untuk setahun atau 2 tahun. Lepas itu kalau sudah habis boleh balik (negara asal). Ini sahaja saya hendak jelaskan. Tengok keadaan bagaimana dan kita cuba laksanakan,” katanya. – MSN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Seluar Tersangkut, Kanak-Kanak Maut Terjatuh Dari Eskalator

INDIA: Seorang kanak-kanak lelaki berusia 12 tahun maut akibat terjatuh dari ketinggian 50 kaki selepas seluarnya tersangkut pada susur eskalator.

Kejadian itu berlaku pada jam 6.15 petang, 22 Jun lalu di Nucleas Mall, Ranchi, India.

Video rakaman kamera litar tertutup (CCTV menunjukkan, mangsa terdahulu bermain berhampiran eskalator itu sebelum seluarnya tersangkut pada susur tangan eskalator.

Mangsa cuba menarik seluarnya tetapi tidak berjaya lalu cuba berpaut pada susur tangan itu menyebabkan badannya tertarik sama ke bahagian luar eskalator.

Mangsa sedaya upaya cuba bertahan dengan berpaut pada susur tangan, malangnya gagal berbuat demikian lalu terjatuh ke tingkat bawah.Mangsa mengalami kecederaan dan dilaporkan maut serta-merta di tempat kejadian.

Saksi kejadian berkata, mangsa terdahulu menggosok badannya di susur tangan eskalator.

Dalam peraturan yang ditetapkan oleh Kerajaan India, pihak pengurusan pusat beli-belah diwajibkan memasang jaring keselamatan berhampiran eskalator bagi mengelakkan kejadian seumpama itu berlaku.


181 Staf Kesihatan Positif COVID-19 Dengan 2 Kematian Setakat Ini

PUTRAJAYA, 8 April: Kementerian Kesihatan mengesahkan terdapat 181 staf KKM yang dijangkiti koronavirus, namun tiada petugas dari wad khusus COVID-19 terlibat.

Dari jumlah itu, kebanyakan daripadanya mendapat jangkitan di luar waktu bekerja, kata Ketua Pengarah Kesihatan, Datuk Dr Noor Hisham Abdullah dalam sidang media hari ini.

Katanya, seramai 122 staf mewakili 67 peratus staf yang positif COVID-19 mendapat jangkitan tersebut  seperti menghadiri majlis perkahwinan dan sebagainya.

Ada dikalangan mereka kemudiannya menjangkiti rakan setugas ketika bekerja, kata beliau.

Sementara itu, seramai 36 staf dijangkiti semasa berkhidmat di klinik atau ICU disebabkan pesakit tidak jujur ketika mendapatkan rawatan.

“Mereka dijangkiti kerana apabila mereka melakukan prosedur, pesakit tidak memaklumkan kepada doktor mereka ada kontak rapat. Justeru, mereka tidak memakai peralatan perlindungan diri (PPE),” kata beliau.

“Tidak ada seorang pun yang berkhidmat di wad COVID-19 atau ICU yang dijangkiti setakat ini. Ini bermaksud mereka mengamalkan langkah-langkah pencegahan dengan memakai PPE semasa bertugas,” tegasnya.

Dari keseluruhan kes, sebanyak dua kematian petugas kesihatan dicatatkan di mana masing-masing mempunyai sejarah perjalanan ke Turki dan Indonesia. Kematian mereka tidak mempunyai kaitan dengan kerja, jelas beliau.


Polis Gempur Kampung Sembulan

KOTA KINABALU: Polis Kota Kinabalu terus menggempur kawasan sekitar Kampung Sembulan di sini, bagi mengenal pasti dan mengambil tindakan terhadap pengedar dan penagih tegar dalam Op Sarang kelmarin.

Dalam serbuan kira-kira pukul 10 pagi itu seramai tujuh suspek berusia 22 hingga 44 tahun ditahan atas penyalahgunaan dadah.

Ketua Polis Daerah Kota Kinabalu, Asisten Komisioner Habibi Majinji berkata serbuan dijalankan oleh sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu dan memeriksa 16 individu disyaki terbabit penyalahgunaan dadah.

“Hasil serbuan itu, seramai 16 individu diperiksa dan daripada jumlah itu, seorang ditahan mengikut Seksyen 12(2) Akta Dadah Berbahaya 1952 manakala enam individu ditahan mengikut Seksyen 15(1) (A) akta yang sama.

“Polis turut merampas dadah jenis syabu seberat 2.20 gran dianggarkan bernilai RM330 mengikut harga dadah semasa,” katanya dalam kenyataan di sini hari ini.

Habibi berkata, Op Sarang bertujuan mengenal pasti serta mengambil tindakan terhadap ahli sindiket pengedaran dadah yang wujud dan juga penagih tegar di sekitar Kampung Sembulan.

“Usaha untuk membanteras pengedaran dan penagihan dadah di sekitar bandar raya juga sentiasa ditingkatkan dari semasa ke semasa,” katanya.


Rogol Hingga Hamil Gadis 17 Tahun, Lelaki Ditahan Ketika Mahu Nikah Calon Isteri

MAGELANG (Indonesia): Satu pasangan pengantin di sini terpaksa berkahwin di balai polis selepas pengantin lelaki ditangkap kerana disyaki merogol gadis bawah umur hingga hamil sebelum sempat acara akad nikah selesai.

Dalam kejadian pada Sabtu lalu itu, pengantin lelaki yang berusia 23 tahun dijadual berkahwin dengan pasangannya di kampung Prontaan, Wates, Kota Magelang, Jawa Tengah.

Merdeka.com melaporkan, ketika pengantin lelaki itu baru sahaja duduk untuk upacara akad nikah, beberapa anggota polis hadir untuk menangkap suspek.

Pada mulanya pengantin perempuan dan keluarga lelaki cuba menghalang tindakan itu tetapi polis menerangkan suspek ditangkap kerana disyaki merogol seorang gadis bawah umur hingga hamil.

Tangkapan itu susulan laporan dari bapa mangsa yang mendakwa anaknya hamil selepas menjalinkan hubungan dengan lelaki berkenaan.

“Bapa mangsa membuat laporan polis selepas mendapati anaknya hamil. Gadis itu sebelum ini dikatakan mengikut suspek untuk mencari kerja,” kata jurucakap polis Magelang Kota, Nur Sajaah yang dipetik Merdeka.com.

Bagaimanapun, pernikahan suspek dengan pasangannya tetap diadakan di balai polis dengan kehadiran penghulu, keluarga dan anggota polis yang lain sebagai saksi.

Nur Sajaah memberitahu, suspek kemudiannya ditahan untuk siasatan berkaitan akta perlindungan kanak-kanak dan kesalahan persetubuhan dengan kanak-kanak. – Agensi


Gara-Gara Cakap Kuat, Lelaki Dapat 6 Jahitan Di Kepala Selepas Diketuk Guna Tukul

KOTA KINABALU: Hanya gara-gara terlalu kuat becakap, seorang buruh binaan menerima enam jahitan di kepala selepas diketuk menggunakan tukul besi oleh bekas rakan sekerjanya dalam kejadian di sebuah tapak pembinaan di Luyang, di sini, Rabu lalu.

Pergaduhan itu disedari oleh penyelia di tapak pembinaan berkenaan selepas menerima panggilan daripada pekerjanya.

Penyelia itu kemudian bergegas ke lokasi dan melihat seorang pekerjanya berusia 47 tahun di hadapan pintu tandas dalam keadaan berlumuran darah.

Dia kemudian menghubungi Balai Polis Luyang, bagi memaklumkan mengenai kejadian berkenaan, jam 1.39 tengah hari.

Ketua Polis Daerah Kota Kinabalu, Asisten Komisioner Habibi Majinji berkata, tidak lama selepas laporan itu dibuat, polis tiba di lokasi kejadian dan bertindak menahan suspek terbabit yang dipercayai memukul mangsa menggunakan tukul besi.

“Siasatan mendapati pergaduhan berpunca daripada perselisihan faham kerana sebelum kejadian mangsa dikatakan berbual dengan rakannya melalui telefon bimbit. Ketika itu, suspek berada di koridor asrama yang terletak berhadapan dengan koridor mangsa.

“Suspek tidak puas hati kerana mangsa bercakap dengan nada yang kuat. Selepas itu, mangsa menghentikan perbualannya dan bergerak ke tandas untuk mandi sebelum suspek memukul mangsa di bahagian kepala mengunakan tukul besi,” katanya ketika dihubungi, hari ini.

Menurutnya, kejadian berkenaan kemudian dileraikan oleh pekerja lain yang turut berada di tempat kejadian dan bertindak melaporkan perkara itu kepada penyedia mereka.

“Akibat kejadian itu mangsa luka di kepala dan menerima enam jahitan.

“Suspek berusia 30 tahun tidak memiliki dokumen pengenalan diri ditahan dan polis turut merampas senjata yang digunakan iaitu tukul besi,” katanya.

Kes disiasat mengikut Seksyen 324 Kanun Keseksaan kerana sengaja menyebabkan kecederaan dengan menggunakan senjata atau lain-lain benda yang berbahaya.


Tak Sempat Seludup Barang Subsidi Ke Pulau Sebatik

TAWAU: Agensi Penguatkuasaan Maritim Malaysia (APMM) menggagalkan cubaan menyeludup keluar barang kawalan bersubsidi di kawasan perairan Tanjung Saima, dekat Tawau, pada Sabtu.

Timbalan Pengarah Operasi Zon Maritim Tawau, Komander Maritim Mohd Yusri Hussin berkata,

sepasukan anggota yang menjalankan rondaan berjaya mengesan sebuah bot jenis fiber dalam keadaan mencurigakan di kawasan berkenaan, pada 3.40 petang.

Beliau berkata, bot penumpang itu dikesan menuju ke Sungai Haji Kuning, Pulau Sebatik dari perairan Ice Box, sebelum ditahan untuk pemeriksaan.

“Pemeriksaan awal mendapati seorang juragan bersama pembantu lelaki kedua-duanya warga tempatan masing-masing berumur 21 dan 24 tahun.

“Anggota kita kemudian menemui tujuh tong gas petroleum cecair (LPG) dan minyak masak sebanyak 170 kilogram di dalam bot, disyaki cuba diseludup keluar,” katanya menerusi kenyataan di Tawau, hari ini.

Mohd Yusri berkata, juragan terbabit gagal mengemukakan sebarang dokumen atau permit kelulusan daripada Kementerian Perdagangan Dalam Negeri Dan Hal Ehwal Pengguna (KPDNHEP).

Katanya, semua barang rampasan termasuk bot fiber bersama satu unit enjin sangkut jenis Yamaha 40 kuasa kuda dianggarkan bernilai lebih RM16,000 dibawa ke jeti Zon Maritim Tawau untuk tindakan lanjut.

Kes disiasat di bawah Akta Kawalan Bekalan 1961 dan Enakmen Pelabuhan dan Dermaga Sabah 2002.


Sesi Sekolah Ditangguh Hingga Malaysia Pulih COVID-19

KUALA LUMPUR: Sesi persekolahan akan ditangguhkan sehingga kerajaan benar-benar yakin negara kembali pulih daripada wabak COVID-19.

Perdana Menteri, Tan Sri Muhyiddin Yassin, berkata pelajar sekolah bagaimanapun masih perlu meneruskan pembelajaran di rumah.

“Saya telah meminta Kementerian Pendidikan supaya melaksanakan pembelajaran dari rumah atau home based learning sepanjang Perintah Kawalan Pergerakan (PKP) ini.

“Pembelajaran ini mungkin untuk tempoh yang seterusnya sehingga sekolah dibuka,” katanya dalam Perutusan Khas COVID-19 di Putrajaya dekat sini, hari ini.

Muhyiddin berkata, berkata kerajaan juga prihatin terhadap kebimbangan ramai ibu bapa yang mahu penutupan sekolah dilanjutkan. – Berita Harian


Polis Tahan Dua Lelaki Disyaki Terlibat Kes Samun Di Sebuah Rumah Banglo Di Sembulan

KOTA KINABALU, 18 Jun – Dua ditahan manakala tiga lagi diburu polis, bagi membantu siasatan kes samun bersenjata di sebuah rumah banglo di Sembulan yang menyebabkan anggaran kerugian RM80,000 di sini pada Jumaat lepas.

Ketua Polis Daerah Kota Kinabalu ACP Habibi Majinji berkata penangkapan dua daripada lima lelaki itu berjaya dilakukan hasil siasatan dan risikan pikanya di kawasan Plaza 2 Lyuang di sini, pada Sabtu.

“Kami telah mengenal pasti identiti tiga lagi suspek yang terlibat dalam kes ini, dan usaha menjejaki mereka sedang giat dijalankan.

“Polis juga telah merampas sebuah kereta, sebuah telefon bimbit dan beberapa penutup muka, dipercayai digunakan suspek, semasa melakukan samun tersebut,” katanya dalam sidang media di sini, hari ini.

Habibi berkata kedua-dua suspek yang ditahan masing-masing berusia 41, dan 48 tahun itu juga mempunyai rekod kesalahan penyalahgunaan dadah.

Katanya dalam kejadian pada Jumaat, sekumpulan lelaki bersenjatakan pisau telah menyamun rumah tersebut bersenjatakan pisau, namun tidak mencederakan penghuninya.


Petronas Jelaskan Kenapa Sukar Beri 20% Royalti

KUALA LUMPUR: Kesukaran untuk memberi 20 peratus royalti minyak kepada negeri pengeluar adalah disebabkan boleh menjejaskan kontrak perkongsian pengeluaran (PSC) yang melibatkan pengagihan pendapatan pengeluaran minyak dan gas yang dilaksanakan sejak 1995.

Demikian jawapan daripada Petronas yang dijelaskan oleh Presiden dan Ketua Pegawai Eskekutifnya Tan Sri Wan Zulkiflee Wan Ariffin, seperti dilaporkan Astro Awani.

Menurut beliau, isu bayaran 20 peratus itu tidak seiring dengan prinsip dan asas ekonomi.

Petronas menjelaskan dengan lebih terperinci menerusi carta grafik yang menunjukkan peratusan perkongsian bagi setiap tong minyak yang dijual.

Pengagihan pendapatan bagi setiap tong adalah; 5 peratus akan dibayar kerajaan persekutuan, dan 5 peratus lagi dibayar kepada kerajaan negeri. 70 peratus merupakan kos pengeluaran, dan baki 20 peratus lagi akan dikongsi antara Petronas, kontraktor dan cukai pendapatan.

“Jika kami membayar 20 peratus royalti kepada negeri pengeluar petroleum, ia akan melanggar prinsip ekonomi. Apabila perkara ini berlaku, tiada mana-mana pihak mahu buat pelaburan, termasuk Petronas.

“Dengan itu, saya percaya kita perlu letak tepi emosi dan politik dan fokus kepada prinsip ekonomi. Ini adalah sebab utama kami berkata 20 peratus royalti kepada negeri pengeluar petroleum tidak boleh dilaksakanakan,” kata Wan Zulkiflee.

Sebelum ini, isu bayaran 20 peratus royalti minyak kepada negeri pengeluar petroleum timbul kerana ia merupakan janji manifesto Kerajaan Pakatan Harapan pada Pilihan Raya Umum Ke-14.

Namun, Perdana Menteri Tun Mahathir Mohamad mengulas janji tersebut perlu dikaji semula supaya tidak menjejaskan syarikat Petronas.


ESSCom rampas rokok seludup bernilai RM455,000 di Beluran

BELURAN, 20 Mei – Kawasan Keselamatan Khas Pantai Timur Sabah (ESSCom) di sini  berjaya menggagalkan cubaan menyeludup 84,500 bungkus rokok yang dianggarkan bernilai RM455,000 dengan menahan lima lelaki tempatan dalam satu operasi khas ESSCom di Pusat Pemeriksaan Daratan (RCP) Sapi Nangoh semalam.

Komander ESSCom DCP Datuk Hazani Ghazali berkata kesemua suspek yang masing-masing memandu kenderaan utiliti sukan (SUV) ditahan ketika dalam perjalanan dari arah Kota Kinabalu menuju ke Sandakan kira-kira pukul 5.45 petang.

“Bertindak atas maklumat awam, sepasukan anggota ESSCom telah menahan dan memeriksa lima buah kenderaan SUV yang datang dari arah Kota Kinabalu dalam keadaan mencurigakan.

“Kesemua pemandu yang berumur 18 hingga 46 tahun telah diarahkan turun untuk membuat pemeriksaan ke atas kenderaan tersebut.

“Hasil pemeriksaan mendapati kesemua kenderaan SUV itu dipenuhi oleh kotak-kotak rokok disyaki rokok seludup yang belum dibayar cukai kastam,” katanya dalam kenyataan di sini hari ini.

Menurut Hazani, jenis rokok seludup yang dirampas ialah 45,800 bungkus Astro merah; 22,880 bungkus Astro hijau; 1,850 bungkus Astro hitam; 1,200 bungkus rokok Extreme; 4,500 bungkus Era Biru; 3,600 bungkus rokok Absulete (kretek); 2,670 bungkus rokok Apache dan 2,000 bungkus Era Hitam.

“Saya percaya rokok-rokok ini cuba diseludup dari negara jiran Indonesia untuk dipasarkan di kawasan pantai timur Sabah khususnya di daerah Sandakan berdasarkan kepada modus operandi dan pengakuan kelima-lima suspek,” katanya.

Beliau berkata kesemua suspek dan barang rampasan dibawa ke Ibu Pejabat Polis daerah Beluran untuk tindakan lanjut dan kes akan disiasat di bawah Akta Kastam 1967.

Turut disita lima kenderaan SUV iaitu empat jenis proton Exora dan sebuah Toyota Innova dengan anggaran nilai berjumlah RM250,000.

Beliau berkata anggaran nilai taksiran cukai kastam yang belum dibayar bagi rokok seludup berkenaan adalah lebih RM650,000.

Hazani berkata ESSCom akan sentiasa memperketat kawalan terutamanya di kawasan yang disyaki menjadi laluan penjenayah dan kemasukan pendatang asing tanpa izin dengan mengadakan operasi khas secara berkala dalam usaha untuk membendung dan mengekang aktiviti penyeludupan barang kawalan dan bersubsidi serta aktiviti pemerdagangan manusia.


Peniaga Bundle Di Korea Kumpul Dana Bawa Pulang Jenazah Ke Sabah

KOTA KINABALU: Demi mengumpul dana bagi menampung kos penghantaran jenazah orang Sabah di Korea kembali ke Malaysia, seramai 12 peniaga bundle bersatu hati membuat jualan amal secara langsung di laman media sosial Facebook, semalam.

Idarmi Abd Kadil, 40, rakyat Sabah yang menetap di Korea berkata semuanya bermula apabila arwah Muhammad Khairul Anas Abd Gapal jatuh sakit dan perlu dibawa mendapatkan rawatan di hospital di sana.

Menurutnya, Muhammad Khairul Anas adalah kenalan kepada rakannya yang meminta bantuannya untuk dibawa ke hospital kerana tidak sihat dan dalam masa yang sama tidak fasih bertutur bahasa Korea.

“Saya membantunya sebagai rakan sama negeri. Saya mulanya membawanya pulang ke tempat saya sebelum membawanya ke hospital. Sesampai di sana pemeriksaan X-ray dan darah dibuat sebelum berjumpa doktor.

“Namun doktor memaklumkan bahawa arwah perlu membuat ujian saringan Covid-19 terlebih dahulu di sebuah hospital lain dan mereka tidak dapat merawatnya selagi keputusan ujian saringan tidak diterima,” katanya ketika dihubungi.

Idarmi berkata, selepas membuat ujian saringan mereka pulang ke rumah bagaimanapun keputusan masih belum diperoleh.

“Ketika di rumah arwah mengadu sakit perut dan mahu buang air besar tetapi sangat sakit. Saya cuba tenangkan arwah dan sempat memberi makan sedikit bubur.

“Pada waktu inilah arwah berkata perutnya terlalu sakit sehingga penglihatannya menjadi gelap. Saya terkejut dan bertindak menghubungi talian kecemasan 119. Pasukan kecemasan datang tidak sampai lima minit.

“Mereka memberi bantuan pernafasan tetapi tidak boleh membawa arwah ke hospital kerana hasil ujian saringan diperlukan sebelum dibawa ke hospital. Mereka hanya mampu menunggu dan kemudian 119 mengesahkan kematian arwah pada jam 4 petang,” katanya.

Katanya, kini mereka memerlukan dana bagi penghantaran pulang jenazah Muhammad Khairul Anas kembali ke tanah kelahirannya di Tawau, Sabah.

“Kami terdiri daripada 12 peniaga bundle rakyat Malaysia di sini (Korea) membuat jualan amal di Facebook bagi mengumpul dana ini.

“Semua penjual bundle ini bersama-sama menjual barang koleksi mereka di mana 100 peratus hasil jualan akan disalurkan untuk dana pengurusan penghantaran jenazah kembali ke Sabah termasuk membayar kos menyimpan jenazah di rumah mayat di hospital sini.

“Sebelum bersiaran secara langsung, kami berbincang dan meletakkan sasaran jualan sebanyak RM40,000 selama dua jam tetapi dalam sejam lebih sudah mencecah lebih RM50,000. Namun ini belum tolak kos penghantaran barang pelanggan ke Malaysia sebelum dapat jumlah sebenar hasil jualan,” katanya.

Selain jualan, Idarmi berkata mereka mendapat sumbangan daripada orang ramai bukan sahaja dari Malaysia malah Indonesia dan Korea.

“Kami masih belum mengira jumlah dana yang diperoleh berikutan hari ini adalah hari cuti umum di sini dan agak sukar untuk berurusan.

“Jenazah arwah sekarang disimpan di rumah mayat. Satu hari anggaran kos menyimpan jenazah di sini sebanyak 500,000 won yang bersamaan dengan RM1,800 sehari. Sekarang sudah tiga hari jenazah berada di sana,” katanya.

Antara peniaga bundle yang terlibat dalam jualan amal secara ‘live’ terbabit adalah Saudagar JPKR, Nuahh Bundle, Bundle Bundle Safril Kuns, Acai Bundle Korea, Ozzy Bundle, GTO Bundle, Bundle Borneo 21, Ajushi Gwangju Bundle, Ray Bundle Korea, Selipar Manon, Muhran Laiman dan Adzlan Jainol.

Mana-mana individu yang ingin tampil menyalurkan sumbangan boleh disalurkan di akaun Idarmi di 1002-556-863449 (Woori Bank: Kod Bank 020) atau akaun bank tempatan, 160037269662 (Maybank) atas nama Nurkumala Laiman.

Sebarang pertanyaan boleh menghubungi Idarmi di talian +82 10-4166-4517 (aplikasi WhatsApp).

Sementara itu, abang sulung arwah, Ramlee Abd Gapal, 39, yang bekerja sebagai pengawal keselamatan ketika dihubungi berkata dia maklum dengan situasi tersebut dan berasa terharu atas usaha yang dilakukan komuniti orang Sabah dan rakyat Malaysia di sana.

“Saya berasa amat terharu dengan usaha Idarmi dan semua yang membantu di sana. Kos untuk membawa jenazah arwah adik saya pulang bukanlah sikit.

“Tiada kata yang mampu saya ucapkan. Hanya Allah dapat membalasnya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


20 Rumah Musnah Terbakar, Lebih 100 Hilang Tempat Tinggal

TAWAU: Sebanyak 20 buah rumah musnah dan lebih 100 penduduk hilang tempat tinggal dalam kebakaran di Lorong Haji Sundu, Batu 2 Jalan Apas, dekat sini, 12.20 tengah hari, tadi.

Kebakaran dipercayai bermula daripada salah sebuah rumah di situ sebelum merebak ke rumah berhampiran dan memusnahkan beberapa buah kenderaan serta sebuah kedai runcit.

Ketua Zon, Jabatan Bomba dan Penyelamat Malaysia (JBPM) Tawau, Sukur Hatta, berkata pihaknya menerima panggilan kecemasan pada jam 12.28 tengah hari sebelum menghantar 40 anggota bersama dua jentera dan tiga utiliti ke lokasi.

“Sebaik sampai, kita dapati kebakaran membabitkan struktur rumah papan dengan api yang merebak pantas berikutan cuaca panas terik selain tiupan angin agak kencang.

“Anggota bomba juga menghadapi sedikit kesukaran disebabkan tekanan air rendah kerana kedudukan pili bomba dan sumber air yang jauh,” katanya ketika ditemui di lokasi.

Bagaimanapun katanya, kebakaran berjaya dikawal kira-kira sejam kemudian dan operasi memadam kebakaran turut dibantu oleh penduduk.

“Setakat ini, kami tidak menerima sebarang laporan membabitkan kecederaan atau kehilangan nyawa. Punca kebakaran serta anggaran kerugian masih dalam siasatan,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Satu Kluster Baharu Dikesan Babitkan Tawau, Kalabakan

PUTRAJAYA: Kementerian Kesihatan (KKM) mengesahkan satu lagi kluster baharu direkodkan hari ini, dengan 45 kluster sedia ada melaporkan pertambahan kes.

Ketua Pengarah Kesihatan, tan Sri Dr Noor Hisham Abdullah, berkata Kluster Jalan Sedco membabitkan daerah Tawau dan Kalabakan di Sabah dikesan hasil saringan individu bergejala dan membabitkan tempat kerja.

“Kes indeks dalam kluster baharu ini iaitu kes ke-92,107 dilaporkan positif COVID-19 pada 20 Disember lalu.

“Sehingga kini, seramai 26 individu sudah menjalani saringan dan keputusannya 14 individu dikesan positif COVID-19,” katanya dalam kenyataan hari ini.

Mengulas kluster sedia ada, Dr Noor Hisham memaklumkan daripada 45 yang melaporkan pertambahan kes baharu, Kluster Tampoi Jaya paling tinggi dengan 78 kes, diikuti Kluster Tapak Bina Jalan Stadium (63 kes) dan Kluster Beringin (30 kes).


Pembinaan Jambatan Menghubungkan Pekan Tuaran & Tamparuli Dinanti Penduduk Tujuh Kampung

TUARAN, 26 Jun – Pembinaan jambatan menyeberangi Sungai Damit bagi menghubungkan pekan Tuaran dan Tamparuli bakal menjadi kemudahan baharu lebih 7,000 penduduk dari tujuh perkampungan di daerah ini.

Jambatan bernilai RM18 juta yang dijadualkan siap lima bulan dari sekarang dan dinantikan oleh penduduk Kampung Sawah, Sungai Damit, Bintangor, Pitas, Bantayan, Damat dan Bontoi, Tamparuli lebih 30 tahun itu, mula dibina April tahun lepas.

Jambatan konkrit itu bakal memudahkan penduduk tujuh perkampungan terbabit untuk ke pekan Tuaran, apabila tidak perlu lagi menggunakan bulatan Berungis-Tuaran yang lalu lintas sentiasa sesak sejak 20 tahun lalu.

Penduduk Kampung Sawah, Japar Rani, 60, berkata jambatan sepanjang 104 meter itu sudah lama ditunggu penduduk kampung.

“Oleh itu, penduduk berharap pembinaan kemudahan itu dapat disiapkan mengikut jadual,” katanya kepada Bernama di sini.

Menurutnya ketika ini, penduduk tujuh perkampungan berkenaan terpaksa menggunakan jambatan gantung usang dan berbahaya berusia lebih 30 tahun untuk ke pekan Tuaran.

Japar berkata, jambatan baharu itu boleh menyelesaikan masalah perhubungan terutama membabitkan tujuh perkampungan di Tamparuli, yang hanya terletak pada seberang sungai menyebabkan terpisah dengan Tuaran.

Tinjauan Bernama mendapati, kontraktor yang dilantik kerajaan sedang giat menyiapkan tapak jambatan serta struktur utama kemudahan itu.

Mengikut pelan, jambatan menyeberang Sungai Damit itu mempunyai reka bentuk sama dengan jambatan kedua menyeberang Sungai Tamparuli, sekali gus menjadikan daerah ini memiliki dua jambatan sama kelak.

Sementara itu, Anggota Dewan Undangan Negeri (ADUN) Tamparuli Datuk Jahid Jahim berkata dengan terbina jambatan itu, pengguna dari Tuaran tidak perlu lagi ke Tamparuli untuk sampai ke beberapa perkampungan di seberang sungai itu kerana jarak perjalanan dipendekkan dengan adanya kemudahan itu.

Sehubungan itu, Jahid berharap pengguna dapat memanfaatkan kemudahan itu nanti untuk mengubah landskap ekonomi mereka dengan menceburi pelbagai bidang perniagaan yang bakal wujud sepanjang laluan itu.


Pelancong China Disengat Obor-Obor Di Pantai Tanjung Aru

KOTA KINABALU: Seorang pelancong kanak-kanak warga China mengalami kecederaan pada bahagian kaki selepas disengat obor-obor semasa beriadah di Pantai Tanjung Aru di sini kira-kira jam 12 tengah hari semalam.

Menurut ibu mangsa, kejadian disedari apabila beliau mendengar anaknya yang ketika itu berada di pesisir pantai berteriak sebelum melihat sekumpulan obor-obor di dalam air dengan sebahagiannya berada di kaki anaknya.

Ibu mangsa kemudiannya membawa anaknya ke Jabatan Kecemasan Hospital Queen Elizabeth (HQE) bagi mendapatkan rawatan segera dan semasa berada di dalam kereta, ibu mangsa mendakwa anaknya tidak sedarkan diri selama 30 hingga 40 saat.

Mangsa bagaimanapun kini berada dalam keadaan stabil selepas mendapat rawatan daripada pihak hospital.


Anggota Polis Meninggal Dunia Selepas Jalani Latihan Kecergasan Di Tawau

TAWAU: Seorang anggota polis Ibu Pejabat Polis Daerah (IPD) Tawau meninggal dunia akibat sesak nafas selepas menjalani latihan kecergasan di Kompleks Sukan Tawau, di sini pagi kelmarin.

Difahamkan, Sarjan Haziami Afdzalillah Abdullah, 56, dari Unit Peronda (MPV) Bahagian Pencegahan Jenayah dan Keselamatan Komuniti meninggal dunia ketika menerima rawatan di Unit Kecemasan Hospital Tawau, di sini.

Ketua Polis Daerah Tawau, Asisten Komisioner Peter Umbuas, berkata kejadian berlaku kira-kira jam 8 pagi tadi, ketika mangsa bersama beberapa rakan selesai menjalani latihan larian 2.4 kilometer di kompleks sukan berkenaan.

Bagaimanapun katanya, mangsa dikatakan secara tiba-tiba sesak nafas dan jatuh pengsan sebelum dikejarkan ke hospital untuk mendapatkan rawatan.

“Sebaik sampai di wad kecemasan hospital, doktor bertugas membuat bantuan kecemasan (CPR) sebelum disahkan meninggal dunia,” katanya sambil menambah kes diklasifikasikan sebagai mati mengejut.

Beliau berkata, mangsa yang berasal dari Sarawak itu meninggalkan seorang balu dan lima orang anak.

Jenazah mangsa dikebumikan di kampung isterinya di tanah perkuburan Islam Kampung Merotai.


Majlis Khas MA63 Kembalikan Pentadbiran Pulau Sipadan & Ligitan Kepada Sabah

KOTA KINABALU, 14 April : Majlis Khas Perjanjian Malaysia 1963 (MKMA63) bersetuju menyerahkan pentadbiran Pulau Sipadan dan Ligitan kepada kerajaan negeri Sabah manakala Sarawak diberikan kawalan sepenuhnya terhadap pengurusan agihan gas bagi negeri itu.

Menteri di Jabatan Perdana Menteri (Sabah dan Sarawak) Datuk Seri Dr Maximus Ongkili berkata keputusan itu dibuat pada mesyuarat MKMA63 semalam yang dipengerusikan Perdana Menteri Tan Sri Muhyiddin Yassin.

Hadir sama dalam mesyuarat secara maya itu ialah Ketua Menteri Sabah Datuk Hajiji Noor dan Ketua Menteri Sarawak Datuk Patinggi Abang Johari Tun Openg.

Bagaimanapun, kawalan keselamatan terhadap kedua-dua pulau itu masih di bawah bidang kuasa kerajaan Persekutuan, katanya dalam kenyataan di sini hari ini.

“Perdana Menteri berkata Sabah mempunyai hak kedaulatan ke atas kedua-dua pulau itu, yang diletakkan di bawah pengawasan Taman-Taman Sabah dan perlindungan di bawah Akta Kawasan Larangan dan Tempat Larangan 1959,” katanya.

Ongkili berkata penyerahan sepenuhnya akan diuruskan oleh Bahagian Hal Ehwal Sabah dan Sarawak (BHESS) dan Majlis Keselamatan Negara (MKN).

Beliau berkata penyerahan kawalan dan pengurusan agihan gas di bawah Ordinan Pengagihan Gas 2016 akan berkuat kuasa 1 Jun ini.

Ongkili, yang mengetuai Sekretariat MKMA63, berkata kedua-dua isu berkenaan berjaya diselesaikan dalam tempoh empat bulan sejak MKMA63 mengadakan mengadakan mesyuarat pertamanya pada Disember tahun lalu.

Katanya, di bawah Jawatankuasa Kerja Rakan Sekutu diketuai Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan, dua laporan telah dibentangkan.

“Satu mengenai cadangan pindaan Perlembagaan di bawah Perkara 1 (2) dan Perkara 160 (2) Perlembagaan Persekutuan, yang membincangkan definisi persekutuan. Pasukan perundangan diketuai Peguam Negara Tan Sri Idrus Harun bersama-sama Peguam Negara Sabah dan Sarawak.

“Laporan kedua pula berkaitan isu kehakiman di Mahkamah Tinggi Sabah dan Sarawak. Satu jawatankuasa telah dibentuk untuk bersidang bersama-sama peguam besar Sabah dan Sarawak,” katanya.

Menteri Dalam Negeri Datuk Seri Hamzah Zainuddin, yang mengetuai Jawatankuasa Kerja Keselamatan, turut membentangkan laporannya menyentuh mengenai pendatang asing tanpa izin, masyarakat Palau dan isu pendaftaran nasional mengenai undang-undang yang dilanggar di Sabah dan Sarawak.

Menteri di Jabatan Perdana Menteri (Ekonomi) Datuk Seri Mustapa Mohamed, yang mengetuai Jawatankuasa Kerja Sosioekonomi, melaporkan mengenai data kemiskinan di Sabah dan Sarawak, dengan memperincikan mengenai infrastruktur, terutama kemudahan air, jalan raya, pendigitalan dan kesihatan serta cadangan penyelesaian.

Ongkili berkata jawatankuasa berkenaan juga akan menyediakan pangkalan data dan pusat pemantauan untuk Rancangan Malaysia ke-12 (RMK-12) untuk Sabah dan Sarawak dalam Unit Perancang Ekonomi.

Beliau berkata Jawatankuasa Kajian Perundingan Bersama turut dibentuk antara pihaknya dan Kementerian Kewangan, yang akan memberi fokus kepada mengkaji semula pemberian khas, termasuk 40 peratus peruntukan bayaran balik kepada Sabah seperti yang termaktub di bawah Perkara 112 (D) Perlembagaan Persekutuan.

Ongkili menjelaskan bahawa ketika Pakatan Harapan (PH) menjadi kerajaan pemerintah mendakwa bahawa dari 21 isu yang dibangkitkan mengenai MA63,17 daripadanya telah selesai adalah palsu.

“Tiada keputusan muktamad kecuali sekurang-kurangnya dua atau empat isu di Sabah termasuk perhutanan.

“Hanya komitmen dari pihak mereka (PH) untuk menyelesaikan 17 masalah tersebut tetapi dasar, undang-undang dan peraturan belum diubah dan akan dibentangkan di Dewan Undangan Negeri (DUN) atau Parlimen.

“Melalui MKMA63, kita sedang melakukan pindaan terhadap dasar, peraturan dan undang-undang. Kerajaan Perikatan Nasional yang akan memberikan resolusi dan penyelesaian kepada rakyat,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penagih Sanggup Bersembunyi Dalam Lumpur Elak Ditahan

BERSEMBUNYI DALAM LUMPUR DAN SEMAK ELAK DITAHAN

KOTA KINABALU: Bersembunyi dibawah kolong yang berlumpur dan semak. Itulah antara gelagat lelaki disyaki penagih yang cuba melarikan diri daripada polis dalam Op Sarang selama seminggu yang berakhir semalam.

Bagaimanapun, usaha mereka gagal apabila berjaya ditahan polis daripada pegawai dan anggota Bahagia Siasatan Jenayah Narkotik Ibu Pejabat Polis Daerah (IPD) Kota Kinabalu yang sudah mengepung kawasan berkenaan.

Operasi itu membabitkan 20 serbuan berasingan di empat kawasan iaitu Kampung Sembulan, Kampung Likas, Pekan Inanam dan sekitar kawasan Api-Api.

Ketua Polis Daerah Kota Kinabalu, Asisten Komisioner Habibi Majinji berkata, operasi ini bertujuan mengenal pasti dan mengambil tindakan terhadap ahli sindiket pengedaran serta masalah penagihan dadah di daerah Kota Kinabalu.

“Seramai 65 individu ditahan dan tiga yang ditahan untuk siasatan mengikut Seksyen 39A(1) Akta Dadah Berbahaya (ADB) 1952, 15 individu disiasat mengikut Seksyen 12(2) manakala 47 lagi ditahan mengikut Seksyen 15(1)(A) akta yang sama.

“Semua yang ditahan membabitkan 42 lelaki warga tempatan dan selebihnya warga asing berusia 10 hingga 60 tahun,” katanya dalam kenyataan media yang dikeluarkan hari ini.

Dalam pada itu, Habibi berkata, polis turut berjaya merampas dadah jenis syabu seberat 17.84 gram yang dianggarkan bernilai RM892 berdasarkan harga pasaran semasa.

“Operasi ini dijalankan berdasarkan risikan dan maklumat awam di kawasan sarang penagihan dan pengedaran dadah yang dikenalpasti di sekitar kawasan berkenaan.

“Usaha membanteras kegiatan pengedaran dan penagihan dadah dilokasi dikenal pasti akan dipertingkatkan dari semasa ke semasa,” katanya.

Sehubungan itu, habibi berkata, orang ramai diminta membantu menyalurkan maklumat jenayah dadah menerusi Hotline IPD Kota Kinabalu di talian 088-529220 atau WhatsApp ke talian 019-2182729. -SabahNewsToday


Hujan Lebat Akibatkan Banjir & Tanah Runtuh Di Tuaran

TUARAN: Hujan lebat sejak beberapa hari lalu di Sabah mengakibatkan kejadian banjir dan tanah runtuh di beberapa kampung di daerah ini pagi ini.

Beberapa kawasan terjejas banjir, termasuk Kampung Bunga Tengilan, Kampung Bundung, Kampung Suang Bangau, Kampung Paruh, Kampung Tinuhan dan Pekan Tengilan.

Jurucakap Angkatan Pertahanan Awam Malaysia (APM) Sabah, berkata jambatan lama Tamparuli juga ditenggelami air, menyebabkan jalan itu tidak boleh dilalui semua jenis kenderaan pagi ini, manakala paras air Sungai Tuaran pada sebelah pagi pada aras waspada.

“Tiada pusat pemindahan dibuka setakat ini kerana keluarga terjejas banjir berpindah ke rumah keluarga lain. Cuaca pada pagi ini adalah baik,” katanya ketika dihubungi pemberita, hari ini.

Tuaran daerah berkeluasan 1,165 km persegi di pantai barat Sabah, terletak lebih 32 kilometer dari Kota Kinabalu.

Sementara itu, Ketua Balai Bomba dan Penyelamat (BBP) Lintas, Agustavia Joe Guasi, berkata hujan lebat juga menyebabkan lima rumah terjejas berikutan kejadian tanah runtuh di Skim Penempatan Telipok, di sini.

Beliau berkata, bomba menerima panggilan kecemasan pada jam 5.59 pagi sebelum ke lokasi kejadian sejauh 26 kilometer dan setakat ini tiada mangsa terlibat dalam insiden berkenaan.

“Pemilik rumah yang terjejas telah diminta mengosongkan kediaman masing-masing kerana pergerakan tanah masih berlaku. Operasi ditamatkan jam 7.16 pagi tadi,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Positif COVID-19 Di Arab Saudi Lepasi Angka 200,000

RIYADH: Kes jangkitan COVID-19 di Arab Saudi melepasi angka 200,000, menurut Kementerian Kesihatan negara itu pada Jumaat.

Peningkatan kes itu berlaku beberapa minggu menjelang musim haji tahun ini.

Negara yang paling teruk terjejas di Teluk itu merekodkan 201,801 kes jangkitan termasuk 4,193 kes baharu pada Jumaat dan 1,802 kematian.

Lebih 140,000 yang dijangkiti disahkan sembuh.

Ketika pelbagai sekatan dikuatasakan bagi mengekang penularan pandemik, kerajaan negara itu hanya membenarkan sekitar 1,000 jemaah menunaikan ibadat haji tahun ini.

Jumlah itu jauh daripada angka yang direkodkan musim lalu apabila lebih 2.5 juta jemaah dari seluruh dunia menunaikan ibadat berkenaan.

Ibadat haji tahun ini akan dilaksanakan di bawah protokol kebersihan yang ketat, dengan akses terhad kepada jemaah haji di bawah usia 65 tahun dan tanpa penyakit kronik.

Jemaah haji akan menjalani ujian saringan sebaik ketibaan mereka di kota suci Makkah dan setelah melakukan ibadat itu, mereka akan menjalani kuarantin di rumah.

Arab Saudi merekodkan peningkatan bagi kes jangkitan dan kematian akibat pandemik itu sejak melonggarkan sekatan pergerakan pada akhir Mei. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI Covid-19: Sifar Kes Tempatan Dilaporkan & Hanya 5 Kes Import Hari Ini

PUTRAJAYA: Kementerian Kesihatan Malaysia memaklumkan bahawa terdapat 7 kes telah sembuh dan dibenarkan keluar wad pada 20 Ogos 2020.

Jumlah kes baharu setakat hari ini berjumlah 5 kes. Ini menjadikan jumlah kumulatif kes baharu meningkat kepada 9240 dan daripada jumlah tersebut di dapati 183 kes masih aktif.

KKM juga memaklumkan bahawa sehingga hari ini tiada kes kematian dilaporkan. Jumlah kes kematian kekal seramai 125 orang.

Terkini: 20 Ogos. Sebanyak 5 kes baharu #COVID19 hari ini iaitu 5 kes import dan 0⃣ kes tempatan. Satu kluster import baharu dikesan melibatkan 4 anak kapal.


Kerajaan Negeri Benarkan Pelepasan Semua Kargo Di Sabah Port

KOTA KINABALU, 17 April: Kerajaan Sabah memberi kebenaran kepada Sabah Port Sdn Bhd untuk mengeluarkan semua kargo dari gudang di semua pelabuhan negeri ini sejak Rabu hingga hari ini,  kata Setiausaha Kerajaan Negeri, Datuk Safar Untong.

“Keputusan ini bertujuan untuk mengelakkan kesesakan gudang dan kawasan penyimpanan kargo di pelabuhan dengan mengikut prosedur operasi standard (SOP) ditetapkan,” katanya dalam kenyataan, di sini, hari ini.

Dalam pada itu, Safar berkata kebenaran beroperasi dikeluarkan kerajaan negeri sebelum ini bagi perkhidmatan penting dan barangan keperluan serta semua kebenaran khas dilanjutkan sehingga 28 April mengikut Tatacara Pengoperasian ditetapkan.

Fasa ketiga tempoh pelaksanaan Perintah Kawalan Pergerakan (PKP) bermula 15 hingga 28 April ini.

Beliau berkata kebenaran itu turut melibatkan semua pergerakan dan pengangkutan barangan keperluan serta perkhidmatan penting di antara daerah iaitu mulai jam 6 pagi hingga 6 petang.

“Bagi kenderaan perdagangan membawa barangan keperluan dan perkhidmatan penting, bilangan pekerja dibenarkan di dalam sebuah kenderaan hendaklah tidak melebihi bilangan pekerja dinyatakan dalam permit.

“Bagi peniaga kecil yang menggunakan kenderaan persendirian membawa barangan keperluan seperti hasil pertanian, penternakan, perikanan dan hasil laut turut dibenarkan,” katanya.

Safar berkata kerajaan negeri turut membenarkan syarikat telekomunikasi untuk membuka pusat perkhidmatan tiga hari seminggu iaitu pada Isnin, Rabu dan Jumaat mulai jam 9 pagi hingga 2 petang, manakala perkhidmat pos dan kurier pula dibenarkan beroperasi setiap hari mulai jam 6 pagi hingga 6 petang.

Bagaimanapun, katanya, kerajaan negeri memutuskan untuk tidak membenarkan operasi kedai pajak gadai kerana aktiviti itu tidak tersenarai sebagai perkhidmatan penting di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No.3) 2020.


Sindiket tipu penanaman Musang King kaut RM3.19 juta

KOTA KINABALU: Polis menahan lima lelaki disyaki dalang sindiket penipuan pelaburan penanaman durian Musang King di daerah Sipitang membabitkan kerugian bernilai RM3.197 juta.

Pesuruhjaya Polis Sabah, Datuk Omar Mammah, berkata polis menerima laporan pertama daripada seorang mangsa pada 28 November lalu yang mengatakan ditipu oleh sebuah syarikat pelaburan yang disyaki beroperasi di Melaka.

“Mangsa mengatakan ditipu sebanyak RM8,400 dengan memasukkan wang pelaburan ke atas satu penama warga tempatan.

“Hasil siasatan mendapati, setakat ini, sebanyak 155 laporan polis diterima dan kerugian yang dicatatkan adalah bernilai RM3,197,465 juta. Dijangkakan, selepas ini laporan polis akan bertambah,” katanya.

Beliau berkata demikian pada sidang media selepas Majlis Perhimpunan Bulanan Ibu Pejabat Polis Kontinjen (IPK) Sabah di Kepayan, di sini, hari ini.

Menurutnya, siasatan lanjut polis dari Jabatan Siasatan Jenayah Komersial (JSJK) IPK Sabah menahan lima lelaki disyaki terbabit dalam sindiket penipuan berkenaan.

Katanya, empat suspek ditahan di sekitar bandar raya ini manakala seorang suspek ditahan di Gombak, Selangor.

“Sindiket ini mula beroperasi pada Ogos lalu dan aktif November lalu. Semua mangsa tidak pernah berjumpa atau mengenali penganjur pelaburan ini.

“Taktik sindiket ini adalah membuat promosi di media sosial seperti Facebook, WhatsApp dan Telegram. Syarikat ini menawarkan pulangan yang lumayan kepada mangsa.

“Terdapat empat pakej yang disediakan kepada mangsa dan mereka yang bersetuju dengan pakej yang disediakan akan memasukkan wang dalam akaun bank yang diberikan oleh syarikat berkenaan,” katanya.

Omar berkata, siasatan masih diteruskan kerana terdapat lagi beberapa ahli sindiket yang masih bebas dan polis akan membuat tangkapan dalam masa terdekat.

“Kelima-lima suspek berusia 25 hingga 36 tahun kini direman bagi membantu siasatan. Salah seorang suspek mempunyai rekod orang dikehendaki di Semenanjung dan suspek juga mempunyai rekod kesalahan lampau membabitkan dadah.

“Kes disiasat mengikut Seksyen 420 Kanun Keseksaan kerana menipu,” katanya. – Berita Harian


Rakyat Sabah Teruskan Pemakaian Pelitup Muka Di Dalam Dan Luar Premis

KOTA KINABALU, 1 Mei : Walaupun pemakaian pelitup muka di kawasan terbuka tidak lagi diwajibkan bermula hari ini, kebanyakan rakyat negeri ini memilih untuk terus mengamalkannya.

Tinjauan Bernama di sekitar bandar raya Kota Kinabalu termasuk di kawasan rekreasi dan tamu mingguan Jalan Gaya mendapati orang ramai masih memakai pelitup muka meskipun berada di luar bangunan.

Seorang pengunjung, Romalus Wong, 45, berkata pemakaian pelitup muka sudah menjadi kebiasaan selepas dua tahun diwajibkan pemakaiannya.

Beliau berkata meskipun sudah sedia maklum tentang kelonggaran itu, beliau memutuskan untuk memakai pelitup muka sebagai langkah berjaga-jaga memandangkan Sabah masih lagi berdepan ancaman COVID-19.

“Saya tiada masalah juga kalau terus pakai sebab kita masih lagi berdepan dengan COVID-19 dan juga sudah terbiasa pakai pelitup muka,” katanya yang berasal dari Inanam.

Pandangan sama turut dikongsi Asiah Adli, 30, yang memilih untuk memakai pelitup muka ketika berada di kawasan rekreasi Taman Awam Teluk Likas dan menyifatkan ia sudah menjadi satu kebiasaan.

“Memakai pelitup muka sudah menjadi kebiasaan dan terasa kelainan apabila tidak memakainya walaupun sudah tidak diwajibkan untuk memakainya di kawasan terbuka,” katanya.

Sementara itu, kemasukan pengunjung ke pusat beli-belah lancar apabila tidak perlu lagi mengimbas kod QR Mysejahtera di setiap premis yang dikunjungi walaupun mesin pengimbas suhu dan kod imbas Mysejahtera masih terpamer di luar setiap premis.

Menteri Kesihatan Khairy Jamaluddin pada 27 April lepas mengumumkan bahawa pemakaian pelitup muka di luar bangunan dan kawasan terbuka tidak diwajibkan berkuat kuasa 1 Mei.

Bagaimanapun, Khairy berkata pemakaian pelitup muka adalah wajib apabila berada di dalam bangunan dan pengangkutan awam termasuk e-hailing.

Selain itu, imbasan kod QR menggunakan aplikasi MySejahtera sebagai SOP daftar masuk ke premis juga tidak lagi diwajibkan.

Sementara itu, Menteri Kerajaan Tempatan dan Perumahan Sabah Datuk Seri Masidi Manjun berkata mulai hari ini pelbagai kelonggaran SOP berkuat kuasa di seluruh negara selari dengan Fasa Peralihan Ke Endemik.

Beliau berkata perang melawan COVID-19 masih belum selesai dan orang ramai bertanggungjawab mengamalkan sikap dan gaya hidup yang menitikberatkan soal keselamatan kesihatan diri dan keluarga, sekali gus memastikan angka jangkitan di Sabah kekal rendah.

Selain itu sempena Hari Pekerja hari ini, Masidi berkata kerajaan negeri merakamkan penghargaan kepada semua pekerja khususnya pekerja barisan hadapan yang bertungkus-lumus memerangi COVID-19 sehingga berjaya mencapai hasil yang baik.

“Tahap pematuhan yang tinggi pada semua SOP dalam kalangan rakyat juga merupakan faktor penting yang menyumbang kejayaan kita membendung penularan virus COVID-19,” katanya dan berharap agar sambutan Pesta Kaamatan dan Aidilfitri tidak menjejaskan momentum memenangi perang melawan COVID-19.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bawa Dadah Ke Balai Polis Merayu Supaya Ditahan Kerana Kelaparan

BANGKOK: Seorang lelaki bertindak nekad masuk ke dalam balai polis di Phuket pada Sabtu sambil membawa sebiji pil methamphetamine, merayu supaya ditahan kerana kelaparan.

Timbalan Ketua Balai Polis Wichit, Lt Kol Thammasant Boonsong, berkata bahawa beliau dan anggota polis yang lain terkejut apabila lelaki tersebut memasuki balai polis berkenaan sambil menunjukkan pil itu dan merayu supaya mereka menahannya.

Lelaki tersebut memberitahu bahawa dia telah kehilangan pekerjaannya sebagai juruelektrik serta tidak dapat meninggalkan pulau itu untuk tinggal bersama ibunya susulan daripada perintah sekatan pergerakan yang dilaksanakan akibat penularan wabak Covid-19, kata Thammasant.

Lelaki itu juga turut menyatakan bahawa sekiranya dia dipenjarakan, sekurang-kurangnya dia diberi makanan secara tetap, tambah Thammasant.

Pihak polis kini telah dilaporkan menahannya atas dakwaan memiliki dadah dan sedang membuat pemantauan secara rapi kerana gusar bahawa dia mungkin mengalami masalah mental serta bertindak mencederakan dirinya sendiri.


UPKO Kemuka Sembilan Cadangan Kepada Agong

KUALA LUMPUR: Pertubuhan Kinabalu Progresif Bersatu (UPKO) meminta supaya Proklamasi Darurat ditamatkan segera lantaran dilihat tidak memberi nilai tambah kepada pengurusan kerajaan.

Hasrat itu disampaikan Presidennya, Datuk Seri Wilfred Madius Tangau ketika menghadap Yang di-Pertuan Agong, Al- Sultan Abdullah Ri’ayatuddin Al Mustafa Billah Shah, secara maya pada Isnin.

Menurutnya, Proklamasi Darurat tidak memberikan nilai tambah kepada usaha membendung pandemik COVID-19, malah terbukti gagal sepenuhnya apabila kes melonjak naik berbanding pada awal pelaksanaan darurat.

“Ini bererti bahawa pelaksanaan darurat telah gagal untuk menangani COVID-19 kerana tidak ada beza sama ada wujud darurat atau tidak untuk mengani COVID-19 ini.

“Darurat tidak memberi nilai tambah kepada usaha kerajaan untuk tangani COVID-19. Oleh sebab itu, UPKO meminta supaya darurat ini ditamatkan dengan segera,” katanya dalam sidang media selepas sesi menghadap Al-Sultan Abdullah.

Selain itu, parti itu juga menolak penubuhan Majlis Gerakan Negara (MAGERAN), seperti yang dicadangkan bekas Perdana Menteri, Tun Dr Mahathir Mohamad.

“Ini kerana MAGERAN ini tidak melibatklan rakyat dan Parlimen, sebaliknya, MAGERAN hanya bergantung kepada kebijaksaan ahli-ahli dalam majlis itu.

“Dengan kata lain, ahli majlis itu hendaklah seolah-olah macam malaikat… maknanya mereka tidak mampu membuat kesilapan, kerana apabila satu kesilapan, rakyat akan memberontak,” ujarnya.

Mengulas lanjut, beliau khuatir sekiranya kesilapan berlaku oleh pentadbiran MAGERAN, ia akan turut menjejaskan nama dan imej Yang di-Pertuan Agong.

Dua perkara tersebut menjadi antara sembilan perkara yang disembah maklum pada sesi menghadap yang bermula 2.15 petang tadi dan berkahir 20 minit kemudian. – AWANI

Berikut sembilan perkara yang disembah maklum oleh UPKO:

1. Darurat perlu ditamatkan dengan segera

2. Parlimen perlu dibuka semula dan kembali bersidang

3. Tubuhkan Jawatankuasa Pilihan Khas Parlimen yang mencukupi

4. Wujudkan kestabilan politik melalui Perjanjian Keyakinan dan Perbekalan (CSA)

5. Tolak cadangan penubuhan Majlis Gerakan Negara (MAGERAN)

6. Segerakan inisiatif vaksinasi dan dilakukan secara inklusif

7. Utamakan bantuan kepada rakyat diperkemas dan disegerakan

8. Pemberian peranti komputer riba dipercepat dan capaian jalur lebar diperluas

9. Penyelarasan pelaksanaan dasar-dasar kerajaan secara menyeluruh

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dadah: Polis tahan 55 individu di Likas, Sembulan dan Tanjung Aru

KOTA KINABALU: Polis menahan 55 individu atas pelbagai kesalahan bersabit dadah dalam operasi di sekitar bandar raya ini.

Operasi seminggu bermula Jumaat minggu lalu itu dilakukan di Likas, Sembulan dan Tanjung Aru .

Ketua Polis Daerah Kota Kinabalu, Asisten Komisoner Habibi Majinji, berkata semua suspek berumur 15 hingga 54 tahun yang ditahan itu termasuk tujuh warga asing.

“Seramai tujuh individu ditangkap atas kesalahan memiliki dadah, manakala 48 lagi didapati positif dadah selepas ujian air kencing dijalankan,” katanya dalam kenyataan hari ini.

Habibi berkata, polis turut merampas dadah jenis ganja seberat 272.45 gram yang dihantar menggunakan perkhidmatan kurier di pejabat pos, selain merampas 2.35 gram syabu, dengan rampasan dianggarkan bernilai RM11,200.

Katanya, usaha membanteras pengedaran dan penagihan dadah di sekitar Kota Kinabalu akan terus diperhebat bagi memelihara kesejahteraan masyarakat setempat, katanya. – BERNAMA


Pelajar Bekeperluan Khas KV Keningau Wakili Malaysia Di Asian English Olympics

KENINGAU: Tiga pelajar bekeperluan khas dari Kolej Vokasional Keningau, Sabah, akan menyertai Asian English Olympics (AEO) secara maya dalam kategori pertandingan bercerita pada 15-17 Februari 2021 anjuran BINUS University yang terletak di Jakarta, Indonesia.

Ketiga-tiga pelajar ini, Mohd Aizat Izzudin Bin Azme, Jackob Yoshua Jeffry dan Asmalina Binti Arturo Tabianan Junior menerima bimbingan dari guru pendidikan khas mereka, Cikgu Lana Abon, untuk mempersiapkan diri bagi pertandingan tersebut.

Penyertaan mereka dalam pertandingan ini merupakan kali pertamanya individu berkeperluan khas bersaing dalam acara peringkat Asia ini.

Asian English Olympics merupakan acara tahunan yang terdiri dari lapan kategori pertandingan: penulisan cerita, pembacaan berita, drama radio, bahas, pertandingan mengeja, ucapan, permainan Scrabble serta bercerita. Tiga pelajar ini akan mempersembahkan cerita mereka dalam tempoh lima minit bertemakan frasa “Exceed Our Possibilities”.

Setiap kategori pertandingan terdiri dari tiga peringkat: pusingan awal, pusingan separuh akhir dan pusingan akhir.

Para pelajar ini akan menyampaikan cerita yang berkaitan dengan mitos dan lagenda yang berasal dari pelbagai kaum etnik di Sabah.

Mohd Aizat akan mempersembahkan cerita bertajuk “Sumanga” yang merujuk kepada semangat perahu yang memberi tuah dan perlindungan kepada kampung-kampung nelayan yang bergantung dengan sumber laut untuk mencari rezeki.

Jackob Yoshua akan menyampaikan kisah seorang gergasi bernama “Soyang” yang telah disumpah untuk bertukar menjadi binatang pada waktu siang akibat tindakannya yang suka membuli haiwan lain yang hidup di hutan.

Asmalina pula akan menceritakan makhluk mitos yang dikenali sebagai “Timbalun” yang kononnya mampu mendatangkan pelbagai penyakit kepada manusia, haiwan dan tumbuhan hijau. Pada tahun 2020, Mohd Aizat dan Jackob Yoshua pernah mempersembahkan beberapa cerita dan puisi melalui rakaman video dalam acara kesenian “Tiny Lit Fest” anjuran sebuah persatuan di Brunei. Penyampaian cerita mereka yang turut dilengkapi dengan lakaran-lakaran asli itu mendapat maklumbalas yang positif dari pihak penganjur dan penonton.

Pengarah kolej tersebut, Mr. Johari @ Jaibet Bin Sabin, memuji usaha para pelajar ini serta guru pembimbingnya dalam membuktikan bahawa individu berkeperluan khas mampu cemerlang dalam pelbagai bidang.

Ketua jabatan pendidikan khas di kolej tersebut, Zuliany Abu Khalid, menyuarakan rasa bangganya dengan kegigihan pelajar ini mencuba sesuatu yang baru dan mengasah bakat mereka dalam bidang yang sebelum ini jarang diceburi oleh golongan berkeperluan khas.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Peruntuk RM61 Bilion Bantu Rakyat

PUTRAJAYA : Nilai keseluruhan inisiatif Kumpulan Wang Simpanan Pekerja (KWSP) untuk membantu kelangsungan hidup rakyat bagi tahun ini dan tahun depan adalah sebanyak RM61 bilion.

Inisiatif tersebut berdasarkan kepada program i-Sinar dianggarkan bernilai sebanyak RM14 bilion, program i-Lestari RM30 bilion, pengurangan caruman pekerja kepada tujuh peratus bagi tahun 2020 bernilai RM8 bilion.

Sementara pengurangan caruman kepada sembilan peratus bagi tahun 2021 pula dianggarkan sebanyak RM9 bilion.

Menteri Kewangan, Senator Tengku Datuk Seri Zafrul Tengku Abdul Aziz berkata, kerajaan sedar bahawa KWSP merupakan simpanan hari tua ahli, maka terdapat keperluan untuk mengimbangi antara bantuan untuk menghadapi cabaran masa kini dengan kepentingan persaraan untuk masa depan.

“Kerajaan yakin bahawa pendekatan yang diambil dapat mengimbangi keperluan ini.

“KWSP memberi jaminan bahawa usaha akan diteruskan untuk memenuhi mandat kepada ahlinya iaitu mengukuhkan jaringan perlindungan sosial melalui pelaburan dan pembangunan secara lebih strategik,” katanya dalam satu kenyataan di sini hari ini.

Dalam pada itu, Tengku Zafrul berkata, program i-Sinar akan berjalan serentak dengan beberapa lagi inisiatif dan bantuan menerusi KWSP termasuk program i-Lestari dan pengurangan caruman bulanan oleh pekerja yang telah diumumkan dalam Pakej Rangsangan Ekonomi Prihatin Rakyat (Prihatin) dan Belanjawan 2021.

“Kerajaan ingin mengingatkan bahawa bantuan lain bagi melindungi rakyat di bawah Prihatin, Pelan Jana Semula Ekonomi Negara (Penjana) dan pakej Kerangka Inisiatif Tambahan Prihatin (Kita Prihatin), serta Belanjawan 2021 masih berjalan atau bakal dilaksanakan tidak lama lagi.

“Ini termasuk bayaran fasa kedua Bantuan Prihatin Nasional (BPN) 2.0, pembayaran rayuan Bantuan Sara Hidup 2020, pembayaran Geran Khas Prihatin 2.0, Program Subsidi Upah 2.0, Bantuan Prihatin Rakyat dan pelbagai lagi.

“Dalam hal ini, kerajaan tidak pernah berkompromi dalam usaha melindungi nyawa dan kehidupan rakyat,” katanya.

Sementara itu, Tengku Zafrul berkata, kerajaan telah memperkenalkan pelbagai bantuan dan insentif untuk membolehkan rakyat menghadapi cabaran-cabaran semasa ekoran penularan wabak koronavirus (Covid-19).

“Pakej-pakej rangsangan ekonomi yang diperkenalkan sejak Mac 2020 iaitu Prihatin, Prihatin PKS Tambahan, Penjana dan Kita Prihatin bernilai RM305 bilion.

“Ini termasuk Belanjawan 2021 dengan peruntukan terbesar dalam sejarah negara sebanyak RM322.5 bilion adalah manifestasi komitmen kerajaan untuk melindungi kesejahteraan dan kebajikan rakyat secara berterusan,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rekod Tertinggi! 24,599 Kes Baharu Covid-19

PUTRAJAYA: Kementerian Kesihatan (KKM) melaporkan rekod tertinggi jangkitan harian Covid-19, iaitu 24,599 kes, menjadikan jumlah keseluruhan 1,640,843 kes setakat ini.

Sebelum ini kes tertinggi dicatatkan pada 20 Ogos, iaitu 23,564.

Ketua Pengarah Kesihatan, Dr Noor Hisham Abdullah berkata, Selangor terus mencatatkan jumlah jangkitan harian tertinggi dengan 6,936 kes.

Ia diikuti Sabah (3,487), Johor (2,785), Pulau Pinang (2,078), Sarawak (2,024), Kedah (1,538), Kelantan (1,312), Perak (1,170), Kuala Lumpur (881), Pahang (690), Terengganu (567), Negeri Sembilan (526), Melaka (515), Perlis (67), Putrajaya (20) dan Labuan (3).

Jumlah jangkitan harian yang dicatatkan Sabah, Pulau Pinang dan Johor hari ini adalah rekod tertinggi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Protes Doktor Kontrak Di Sabah Kurang Sambutan

KOTA KINABALU : Hanya dua individu hadir pada Hartal Doktor Kontrak yang diadakan di Hospital Queen Elizabeth 1 (HQE1), di sini setakat jam 12.30 tengah hari Isnin.

Dua wanita berusia lingkungan 20-an itu dipercayai pegawai perubatan bergerak dari lobi utama hospital dan menuju ke tempat parkir kenderaan sambil membawa plakad bertulis ‘hkontrak’ dan ‘we are your future specialists’.

Kehadiran dua wanita itu hanya disedari petugas media pada jam 11.52 pagi selepas lebih sejam berkumpul di pekarangan HQE1.

Ketika ditanya pemberita berhubung kehadiran mereka adakah disusuli rakan yang lain, kedua-dua wanita itu menyatakan tidak pasti namun sehingga jam 12.30 tengah hari, tiada sebarang perhimpunan dibuat di hospital berkenaan.

Hartal Doktor Kontrak dijadualkan berlangsung pada jam 11 pagi Isnin membabitkan 24 hospital di seluruh negara termasuk di Sabah iaitu HQE1 dan Hospital Tawau sebagai protes kepada kerajaan berhubung tuntutan mereka sebelum ini.

Sementara itu, di Hospital Tawau difahamkan tiada sebarang perhimpunan diadakan oleh doktor-doktor kontrak sejak jam 11 pagi.

Seorang pegawai perubatan berstatus kontrak, Dr Abraham Hsieh Lih Xian, 32, berkata, perhimpunan seumpama itu tidak wajar diadakan ketika tenaga semua petugas kesihatan diperlukan untuk merawat pesakit.

“Secara peribadi, ketika Covid-19 kita perlu menumpukan kepada rawatan pesakit, dan isu membabitkan kontrak kami, saya percaya kerajaan boleh mendengar masalah dan keperluan kami doktor kontrak sekali gus mencari jalan penyelesaian,” katanya. – SINAR


Covid-19: Tiada Kematian, 88 Sembuh Discaj Hospital Hari Ini

PUTRAJAYA: Sebanyak 88 kes pulih dan dibenarkan pulang dilaporkan hari ini menjadikan jumlah kumulatif kes pulih di negara ini sebanyak 4,864 kes atau 74.43 peratus daripada jumlah keseluruhan kes.

Ketua Pengarah Kesihatan, Datuk Dr Noor Hisham Abdullah, berkata bagi kes baharu COVID-19, sebanyak 68 kes dilaporkan dan daripada jumlah berkenaan 57 kes bukan dalam kalangan warganegara.

Katanya, dengan pertambahan kes baharu itu ia menjadikan jumlah kumulatif kes baharu sebanyak 6,535 kes dengan jumlah kes aktif sebanyak 1,564 kes.

“Ingin dimaklumkan bahawa daripada 68 kes baharu yang dilaporkan hari ini, empat kes import dilaporkan iaitu tiga kes dari United Kingdom dan satu kes dari Amerika Syarikat.

“Ini bermakna, kes penularan tempatan adalah sebanyak 64 kes, di mana sebanyak tiga kes telah dikesan dari kluster dan lokaliti di bawah Perintah Kawalan Pergerakan Diperketatkan (PKPD),” katanya pada sidang media harian COVID-19, di sini.

Dalam pada itu, Dr Noor Hisham turut memaklumkan tiada pertambahan kes kematian yang dilaporkan hari ini dan jumlahnya kekal sebanyak 107 kes atau 1.64 peratus daripada jumlah keseluruhan kes. – BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kerajaan nafi promosi pameran Doraemon sempena TMM 2020

PUTRAJAYA: Kementerian Pelancongan, Seni dan Budaya (MOTAC) menafikan pameran lukisan bertemakan kartun animasi terkenal Jepun, Doraemon sebagai sebahagian bahan tarikan dan promosi pelancongan sempena kempen Tahun Melawat Malaysia 2020 (TMM 2020).

Menterinya Datuk Mohamaddin Ketapi, berkata kenyataan Pengerusi Balai Seni Negara, Datuk Rashidi Hasbullah berkenaan perkara itu bersifat peribadi dan bukan dipersetujui MOTAC bagi tujuan promosi TMM 2020.

“Saya tidak pernah meluluskan sebarang gerak promosi membabitkan watak kartun animasi Jepun itu dan ia sama sekali tidak termasuk dalam promosi kita.

“Sebaliknya ia adalah kenyataan peribadi pengerusi Balai Seni Negara ketika menghadiri majlis di Lapangan Terbang Antarabangsa Kuala Lumpur 2 (klia2), bulan lalu.

“Ia cadangan beliau dan jika perkara itu diangkat kepada saya, saya tidak akan luluskan,” katanya dalam kenyataan hari ini.

Mohamaddin berkata, jika usaha mempromosi watak kartun animasi Jepun itu benar-benar berlaku, sudah pasti ia dijelaskan beliau ketika sesi sidang media prestasi kementeriannya, Isnin lalu.

“Saya berharap orang ramai tidak terkeliru dengan apa viral di media sosial itu dan saya berharap kenyataan ini dapat memberi gambaran jelas kepada umum.” katanya.

Beliau menegaskan, jika MOTAC mahu mengangkat watak animasi, sudah semestinya beliau akan memilih watak kartun yang popular di Malaysia dan bukannya dari negara lain.

“Saya berharap perkara viral ini tidak lagi diteruskan kerana ia akan mengelirukan orang ramai,” katanya.

Dalam satu majlis pada 11 Mac lalu di klia2, Rashidi dilaporkan bercadang mengadakan pameran lukisan bertemakan kartun Doraemon sempena TMM 2020.

Rashidi dilaporkan berkata, pameran lukisan berkenaan secara tidak langsung dapat mempromosikan Malaysia di mata dunia kerana Doraemon mempunyai ramai peminat di seluruh negara.

Laporan mengenai perkara itu bagaimanapun viral sejak semalam hingga mengundang reaksi pelbagai pihak. – Berita Harian


266 Bekas Ahli UMNO Libaran Sertai Parti Warisan Sabah

SANDAKAN: Seramai 266 bekas ahli Umno Bahagian Libaran dari tiga cawangan keluar parti menyertai Parti Warisan Sabah (Warisan).

Kemasukan mereka beramai-ramai menyerahkan borang keahlian Warisan kepada Timbalan Ketua Warisan Bahagian Libaran Ahmaddun Mohd Nooh dan disaksikan oleh Naib Ketua Warisan Bahagian Libaran Mohammed Mirodin serta Ahli Jawatankuasa Warisan Bahagian Libaran.

Tiga cawangan itu adalah Kampung Tinusa 2 Jambatan 2, Kampung Tinusa 2 Jambatan 3 dan Tinusa Maju yang mana kesemua cawangan itu di kawasan Dewan Undangan negeri (DUN) Sungai Sibuga dalam Parlimen Libaran.

Menurut salah seorang bekas ketua Umno cawangan itu, Haji Mondus Baharon berkata dia bersama-sama Umno semenjak parti itu mula-mula wujud di Sabah khasnya di kawasan Libaran.

Beliau mendakwa pernah menjadi ketua Kampung Tinusa 2 selama empat penggal dan pada Selasa dia mengambil keputusan bersama ahli yang lain untuk menyertai Warisan.

Mondus memberitahu mereka menyertai Warisan disebabkan hilang kepercayaan terhadap parti yang dianggap keramat sebelum ini.

“Hari ini, kami menaruh kepercayaan kepada Warisan sebagai sebuah parti tempatan yang berwibawa dan bertanggungjawab terhadap rakyatnya,” katanya.

Sementara itu, Ahmaddun berkata dengan kemasukan beramai-ramai bekas ahli Umno ke dalam Warisan maka parti Umno di Libaran bertambah lumpuh.

Beliau juga menyatakan dengan tertubuhnya cawangan baharu itu membuktikan rakyat semakin yakin dan percaya kepada kerajaan yang ada pada hari ini di bawah kepimpinan Datuk Seri Panglima Mohd Shafie Apdal yang juga presiden Warisan.

“Saya ingin mengingatkan semua yang hadir agar tidak mudah terpedaya dengan dakyah dan cerita orang luar atau daripada sumber yang tidak pasti berkenaan berita yang tidak betul dan tidak sahih,” katanya ketika berucap pada majlis itu.

Beliau turut memberitahu bahawa Pejabat Parti Warisan Sabah Bahagian Libaran akan mula menjalankan operasinya dalam sedikit masa sahaja lagi.

Ahmaddun memaklumkan pejabat itu telah pun siap sepenuhnya dan hanya menunggu dirasmikan sahaja.

Pada 11 Jun lepas, dua lagi cawangan berjaya diterima oleh Warisan Bahagian Libaran iaitu iaitu Cawangan Taman Sejati Ujana dari kawasan DUN Sungai Sibuga dan satu cawangan lagi dari Kampung Lung Manis (DUN Gum-Gum).

Kedua-dua cawangan itu hasil usaha Pemaju Mukim Kawasan Rodino Barredo dan Setiausaha Kerja Warisan Bahagian Libaran Wong Tamin Simad.

Ia bermakna dalam tempoh kurang dua minggu, sudah lima cawangan baharu telah berjaya diwujudkan oleh pimpinan Warisan Bahagian Libaran, sekali gus bukti kesungguhan dan kerjasama erat dalam kalangan AJK Bahagian Libaran di bawah kepimpinan Ketua Warisan Bahagian Libaran Sahar Saka.


PRN Sabah: GRS Dapat Majoriti Mudah – Bung Moktar

Kota Kinabalu: Barisan Nasional (BN) Sabah akan berbincang dengan rakan parti dalam Gabungan Rakyat Sabah (GRS) mengenai hala tuju gabungan itu selepas berjaya membentuk kerajaan dengan majoriti mudah, malam ini.

Pengerusinya, Datuk Seri Bung Moktar Radin berkata, pihaknya juga bersedia membincangkan apa saja masalah dan memastikan kerajaan baharu itu akan terus membela rakyat.

“Setakat 9.23 malam ini saya ingin memaklumkan bahawa GRS telah mendapat majoriti mudah dan boleh membentuk kerajaan.

“Sebagai ketua BN Sabah, saya ingin mengucapkan jutaan terima kasih di atas kepercayaan yang diberikan oleh rakyat Sabah yang ingin berubah daripada jajahan Parti Warisan Sabah (Warisan).

“Insya-Allah GRS akan berbincang untuk menentukan hala tuju dan juga masalah lain dan kita akan memastikan kerajaan baharu ini akan terus membela nasib rakyat,” katanya pada sidang media di ibu pejabat Umno Sabah, di sini, malam ini.

Yang turut hadir ialah bekas Perdana Menteri Datuk Seri Najib Razak dan Naib Presiden Umno Datuk Seri Ismail Sabri Yaakob.

Bung Moktar yang juga Pengerusi Umno Sabah, berkata beliau cukup yakin dan kerajaan baharu pimpinan GRS dapat dibentuk dengan semangat setiakawan.

“Kita akan membincangkan secara terperinci hala tuju ataupun ke arah mana kerajaan ini memfokus masalah-masalah rakyat di masa akan datang.

“Saya turut berterima kasih kepada jentera Umno dan rakan komponen BN lain yang berkampung di Sabah untuk membantu memenangkan calon BN termasuk Presiden Umno, Naib-Naib Presiden Bossku dan lain-lain,” katanya.

Sementara itu, Bung Moktar yang turut memenangi kerusi Dewan Undangan Negeri (DUN) Lamag, berkata soal siapa Ketua Menteri akan dibincangkan bersama rakan GRS dalam masa terdekat.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mengaku Tidak Bersalah Libatkan Penipuan Pelaburan Bitcoin Lebih RM400,000

KOTA KINABALU: Seorang lelaki tempatan mengaku tidak bersalah di Mahkamah Majistret di sini hari ini atas dua pertuduhan penipuan deposit pelaburan perniagaan Bitcoin bernilai RM425,710 tanpa lesen yang sah.

Bagi kes pertama, Mohd Wannor Ramdan Awang, 25, dituduh menipu seorang mangsa melibatkan nilai pelaburan sebanyak RM392,860 tanpa lesen yang sah mengikut Seksyen 10 Akta Perkhidmatan Kewangan 2013, di sebuah restoran antara Julai hingga September tahun lepas.

Dia yang dituduh memperdayakan mangsa agar memasukkan sejumlah wang ke dalam akaun Maybank miliknya, didakwa di bawah Seksyen 137 (1) Akta Perkhidmatan Kewangan 2013 dan boleh dihukum di bawah Seksyen 137 (2) akta yang sama.

Jika sabit kesalahan, tertuduh berdepan hukuman penjara maksimum 10 tahun atau denda tidak melebihi RM50 juta atau kedua-duanya sekali.

Majistret Jessica Ombou Kakayun membenarkan tertuduh diikat jamin sebanyak RM12,000 dengan empat orang penjamin dan menetapkan 11 Jun untuk sebutan semula kes.

Di Mahkmah Majistret berasingan pula, Mohd Wannor mengaku tidak bersalah atas kes kedua iaitu memperdayakan seorang lagi mangsa di sebuah bank di Damai Plaza pada Julai tahun lepas kira-kira jam 4 petang.

Dia didakwa memperdayakan mangsa supaya memasukkan RM32,850 ke dalam akaun miliknya untuk tujuan pelaburan itu.

Tuduhan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan.

Majistret Afiq Agoes membenarkan ikat jamin sebanyak RM8,800 dengan dua penjamin dan menetapkan tarikh sebutan semula kes pada 18 Jun ini.

Pendakwaan bagi kedua-dua kes dilakukan oleh Peguam Kanan Persekutuan Khairul Anuar Abdul Halim, manakala tertuduh tidak diwakili oleh peguam. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Budak 7 tahun ditanam hidup-hidup

Pasangan dari Wisconsin bersama anak lelaki mereka ditangkap berhubung dengan kematian seorang kanak-kanak lelaki berusia tujuh tahun di bawah jagaan mereka.

Daily Mail melaporkan,Timothy dan Tina Hauschultz bersama anak lelaki mereka berusia 15 tahun didakwa mendera Ethan kerana tidak menghafal ayat-ayat dalam Bible dengan menyuruhnya memegang kayu balak seberat 19.9 kilogram selama dua jam, setiap hari selama seminggu, menurut Newsweek.

Kanak-kanak itu dipantau semasa menjalani hukuman dan dipercayai remaja itu menendang dan menumbuk Ethan sekurang-kurangnya 100 kali, menggolekkan kayu balak ke atas dadanya dan berdiri di atas kepala dan badan Ethan ketika kanak-kanak malang itu direndam dalam air.

Fox melaporkan, Ethan turut dikebumikan di dalam ‘keranda kecil salji’.

Pada April 2018, Ethan dilaporkan meninggal dunia dan hasil pemeriksa perubatan mendapati dia meninggal dunia akibat hipotermia dan trauma dipukul di kepala, perut, dada dan tulang rusuknya patah.

Tidak diketahui apakah hubungan antara Hauschultz dengan Ethan, tetapi Timothy dan Tina dilantik mahkamah sebagai penjaga bersama dua saudara kandung termasuk kembarnya.

Anak remaja Hauschultz didakwa dengan pembunuhan beramai-ramai pertama, manakala bapanya, Timothy, 48, didakwa membunuh dengan niat jahat.

Si ibu, Tina, 35, didakwa gagal mencegah kecederaan ke atas tubuh Ethan dan sengaja menyumbang kepada penderaan ke atas kanak-kanak itu.

Remaja itu memberitahu polis bahawa dia bertanggungjawab mengawasi Ethan dan kembarnya, yang kedua-duanya dihukum dengan membawa kayu balak selepas gagal membaca 13 ayat Bible yang dipilih Timothy.

“Mereka berusaha memulihkannya selama lima jam, memberinya CPR sepanjang masa, tetapi masih tiada denyutan dan tiada aktiviti pada otak.

“Saya mahu keadilan untuk anak saya, dan mereka yang bertanggungjawab seharusnya dipenjarakan untuk jangka masa lama,” kata ibu kandung Ethan, Andrea Everett, selepas kematian anak lelakinya pada bulan April tahun lalu. – Agensi


Tiga Sekawan Dicekup Bersama 1,995 Karton Rokok Seludup, Tembakau Salak

LAHAD DATU, 24 Okt: Polis merampas 1,995 karton rokok seludup pelbagai jenama serta 880 bungkus tembakau salak selepas menahan tiga sekawan, termasuk dua warga asing, di Jalan Silam, Simpang Kampung Sepagaya di sini malam tadi.

Ketua Polis Daerah Lahad Datu, ACP Nasri Mansor berkata seorang lelaki tempatan berusia 37 tahun dan seorang warga asing 32 tahun ditahan dalam sebuah kereta yang penuh muatan bungkusan rokok yang lari daripada cukai, dipercayai dalam perjalanan ke Bandar Lahad Datu dari Tawau pada kira-kira pukul 10.30 malam.

“Seorang lagi warga asing berusia 34 tahun ditahan dalam sebuah kereta lain, yang juga penuh dengan rokok seludup serta tembakau salak,” katanya dalam sidang media di sini hari ini.

Beliau berkata kesemua rokok itu dianggarkan bernilai RM100,000 dan dipercayai diseludup masuk dari negara jiran ke Tawau untuk dijual di pasaran tempatan.

Katanya, keseluruhan rampasan rokok, tembakau salak serta dua kenderaan itu dianggarkan bernilai RM160,000 dan kes akan disiasat di bawah Seksyen 135(1)(d) Akta Kastam 1967.